Rapport Speċjali Nru 18/2013 “L-affidabbiltà tar-riżultati tal-kontrolli mill-Istati Membri tal-infiq agrikolu”





ABBREVJAZZJONIJIET DAS : Dikjarazzjoni ta’ Assigurazzjoni (Déclaration d’assurance) DĠ Agrikoltura u Żvilupp Rurali : Direttorat Ġenerali għall-Agrikoltura u l-Iżvilupp Rurali FAEG : Fond Agrikolu Ewropew ta’ Garanzija FAEŻR : Fond Agrikolu Ewropew għall-Iżvilupp Rurali KAAT : Kundizzjoni Agrikola u Ambjentali Tajba KĊ : Korp taċ-Ċertifikazzjoni LPIS : Sistema ta’ Identifikazzjoni tal-Ħbula tar-Raba’ PAK : Politika Agrikola Komuni RAA : Rapport Annwali tal-Attività RER : Rata tal-Iżball Residwu SIAK : Sistema Integrata ta’ Amministrazzjoni u Kontroll SMR : Rekwiżit Statutorju tal-Immaniġġjar SPU : Skema ta’ Pagament Uniku SPUE : Skema ta’ Pagament Uniku skont l-Erja VAT : Taxxa fuq il-Valur Miżjud GLOSSARJU Awditi tal-approvazzjoni ta’ konformità : Awditi tal-konformità ta’ miżuri ta’ għajnuna magħżula mwettqa mis-servizzi tal-Kummissjoni fuq bażi pluriennali biex jiġi vverifikat jekk l-aġenziji tal-pagamenti jkunux implimentaw l-infiq agrikolu f’konformità mar-regoli tal-UE. In-nuqqas ta’ konformità, fil-biċċa l-kbira tal-każijiet, jirriżulta fl-impożizzjoni ta’ korrezzjonijiet finanzjarji b’rata fissa fuq l-Istati Membri. Ġestjoni Kondiviża : Metodu ta’ implimentazzjoni tal-baġit tal-UE fejn il-kompiti ta’ implimentazzjoni jiġu ddelegati lill-Istati Membri. Għal dik il-fini, l-awtoritajiet tal-Istati Membri jinnominaw korpi responsabbli għall-ġestjoni u l-kontroll tal-fondi tal-Unjoni. Tali korpi jirrappurtaw lill-Kummissjoni. Fil-kuntest tar-rapport attwali, dawn il-korpi huma l-"aġenziji tal-pagamenti" u l-"korpi taċ-ċertifikazzjoni". Kontroll fuq il-post : Verifikazzjoni mwettqa mill-ispetturi tal-aġenzija tal-pagamenti dwar il-legalità u r-regolarità tat-tranżazzjonijiet, li tinvolvi żjara fuq il-post tal-applikant (eż. spezzjonijiet fl-azjendi agrikoli biex titkejjel u tiġi vvalutata l-eliġibbiltà tal-ħbula tar-raba’ ddikjarati). Kontrolli amministrattivi : Kontrolli formalizzati u awtomatizzati mwettqa mill-aġenziji tal-pagamenti fuq l-applikazzjonijiet kollha sabiex tiġi vverifikata l-eliġibbiltà tal-applikazzjonijiet u jinqabdu l-irregolaritajiet kollha possibbli. LPIS : Database li fih hemm irreġistrata l-erja agrikola sħiħa (ħbula referenzjali) tal-Istat Membru u l-erjas eliġibbli. L-affidabbiltà tiegħu hija ta’ importanza kruċjali għall-kwalità tal-kontrolli reċiproċi amministrattivi li jivverifikaw li tiġi mħallsa għajnuna għall-art eliġibbli biss. Popolazzjoni FAEG SIAK : Miżuri ffinanzjati mill-Fond Agrikolu Ewropew ta’ Garanzija li jkunu ġestiti taħt is-Sistema Integrata ta’ Amministrazzjoni u Kontroll (eż. SPU jew SPUE). Popolazzjoni FAEŻR li mhux SIAK : Miżuri ffinanzjati mill-Fond Agrikolu Ewropew għall-Iżvilupp Rurali li ma jkunux ġestiti taħt is-Sistema Integrata ta’ Amministrazzjoni u Kontroll (eż. il-miżuri kollha mhux skont l-erja u bbażati fuq proġetti, bħall-modernizzazzjoni ta’ azjendi agrikoli). Popolazzjoni FAEŻR SIAK : Miżuri ffinanzjati mill-Fond Agrikolu Ewropew għall-Iżvilupp Rurali li jkunu ġestiti taħt is-Sistema Integrata ta’ Amministrazzjoni u Kontroll (eż. miżuri relatati mal-erja jew mal-annimali bħal pagamenti agroambjentali). Rapport Annwali tal-Attività tad-DĠ Agrikoltura u Żvilupp Rurali : Valutazzjoni annwali tal-ġestjoni mid-DĠ Agrikoltura u Żvilupp Rurali dwar il-funzjonament tas-sistemi ta’ ġestjoni u kontroll fis-seħħ (ippubblikat f’Marzu). Abbażi tad-dokument, id-Direttur Ġenerali jħejji Dikjarazzjoni ta’ Assigurazzjoni għall-infiq tad-DĠ Agrikoltura u Żvilupp Rurali u ż-żewġ dokumenti mbagħad jintużaw għall-proċedura ta’ kwittanza mal-Kunsill u mal-Parlament. Rapport Annwali tal-Qorti : Jippreżenta r-riżultati tal-awditi finanzjarji fil-forma ta’ dikjarazzjonijiet ta’ assigurazzjoni dwar il-baġit ġenerali tal-UE u l-Fond Ewropew għall-Iżvilupp (ippubblikat kull sena f’Novembru). Rapporti ta’ statistika : Rapporti annwali sottomessi mill-Istati Membri lill-Kummissjoni li jkun fihom ir-riżultati tal-kontrolli amministrattivi u fuq il-post tal-aġenziji tal-pagamenti. Rata tal-iżball l-aktar probabbli : L-aħjar stima annwali tal-Qorti tal-iżball li jolqot klassi ta’ pagamenti. Din hija kkalkulata abbażi tar-riżultati tat-testijiet imwettqa fuq kampjun rappreżentattiv ta’ tranżazzjonijiet ta’ dik il-klassi. Hija tiġi espressa bħala perċentwal tal-ammont totali ta’ pagamenti f’dik il-klassi. Dan il-perċentwal jinsab, bi probabbiltà ta’ 95 %, fi ħdan intervall ta’ fiduċja determinat minn limitu inferjuri u superjuri. Rata tal-iżball residwu : Din tirrappreżenta l-istima mill-Kummissjoni tal-livell ta’ irregolaritajiet li jkun fadal fit-tranżazzjonijiet wara li jkunu twettqu l-kontrolli kollha. Il-Kummissjoni tikkomputa erba’ rati tal-iżball residwu fil-livell tal-UE (waħda għal kull popolazzjoni ta’ nfiq) u tippubblikahom fir-Rapport Annwali tal-Attività tad-DĠ Agrikoltura u Żvilupp Rurali. Rati ta’ żball : Rati ta’ żball ikkalkulati fir-rapporti ta’ statistika skont il-miżura ta’ għajnuna u skont il-mod ta’ ċċekkjar (spezzjonijiet fuq il-post kontra kontrolli amministrattivi). Ir-rata hija l-ammont ta’ żball maqbud, espress bħala perċentwal tal-ammonti kklejmjati fil-kategorija rilevanti. SIAK : Sistema integrata li tikkonsisti minn databases ta’ azjendi, applikazzjonijiet, ħbula tar-raba’ agrikoli u drittijiet għal pagament (f’dawk l-Istati Membri li japplikaw l-SPU). Dawn id-databases jintużaw għal kontrolli reċiproċi amministrattivi fuq l-applikazzjonijiet kollha għall-għajnuna għall-biċċa l-kbira tal-miżuri tal-FAEG (eż. SPU, SPUE jew pagamenti diretti oħra). Tabella X : Reġistri kompleti tal-informazzjoni kontabilistika kollha meħtieġa għall-għanijiet statistiċi u ta’ kontroll li l-Istati Membri jridu jissottomettu b’mod annwali lill-Kummissjoni sal-15 ta’ Frar tas-sena ta’ wara dik li d-data tkun relatata għaliha [1]. SOMMARJU EŻEKUTTIV I. Il-Kummissjoni taqsam ir-responsabbiltà għall-implimentazzjoni tal-politika agrikola komuni mal-Istati Membri. Għaldaqstant, l-infiq agrikolu huwa amministrat u mħallas minn aġenziji tal-pagamenti nazzjonali jew reġjonali. Dawn l-aġenziji tal-pagamenti jirrappurtaw lill-Kummissjoni. Korpi indipendenti taċ-ċertifikazzjoni maħtura mill-Istati Membri jiċċertifikaw lill-Kummissjoni l-kontijiet annwali tal-aġenziji tal-pagamenti u l-kwalità tas-sistemi ta’ kontroll li dawn l-aġenziji jkunu stabbilixxew. II. L-aġenziji tal-pagamenti jwettqu kontrolli amministrattivi fuq applikazzjonijiet għall-għajnuna sabiex jivverifikaw l-eliġibbiltà tagħhom. Huma jwettqu wkoll kontrolli fuq il-post ta’ kampjun ta’ applikanti. Żbalji li jinqabdu permezz ta’ dawk il-kontrolli jwasslu għal tnaqqis fl-ammont ta’ għajnuna kklejmjata mill-applikant. L-Istati Membri jirrappurtaw b’mod annwali r-riżultati ta’ dawn il-kontrolli lill-Kummissjoni (Rapporti ta’ Statistika). III. Il-Kummissjoni tuża din l-informazzjoni fil-kuntest tal-proċedura ta’ kwittanza quddiem il-Parlament Ewropew u l-Kunsill. Ir-rapporti ta’ statistika tal-Istati Membri huma l-elementi bażiċi użati biex tiġi stmata r-rata tal-iżball residwu li hija meqjusa li tirrappreżenta l-impatt finanzjarju, espressa bħala perċentwal tal-ammont ta’ pagamenti, tal-irregolaritajiet fil-pagamenti li jkunu saru wara li jkunu twettqu l-kontrolli kollha. Konsolidazzjoni tar-rapporti ta’ statistika fil-livell tal-UE u r-rata tal-iżball residwu jiġu ppubblikati fir-Rapport Annwali tal-Attività tad-DĠ Agrikoltura u Żvilupp Rurali. IV. Il-Kummissjoni toħroġ linji gwida li jirregolaw l-istabbiliment ta’ sistemi ta’ kontroll fl-aġenziji tal-pagamenti u l-kompilazzjoni tar-rapporti ta’ statistika. Madankollu, l-awditu wera li dawn il-linji gwida mhux dejjem jiġu implimentati b’mod korrett. Il-biċċa l-kbira mill-aġenziji tal-pagamenti ma jiżgurawx il-preċiżjoni tar-rapporti qabel dawn jiġu sottomessi lill-Kummissjoni. Filwaqt li l-aġenziji tal-pagamenti awditjati wettqu testijiet ta’ verifikazzjoni, in-natura u l-firxa ta’ dawn it-testijiet kienu limitati u ma pprevenewx żbalji li nqabdu, fi stadju aktar tard, mill-analiżijiet fl-uffiċċji mwettqa mis-servizzi tal-Kummissjoni jew mill-awditi tal-Qorti. V. Kumplessivament, il-Qorti tikkonkludi li r-riżultati tal-kontrolli tal-infiq agrikolu mwettqa mill-Istati Membri u rrappurtati mill-Kummissjoni mhumiex affidabbli. VI. L-awditi tal-Qorti kif ukoll l-awditi tal-Kummissjoni stess juru li s-sistemi fis-seħħ għall-kontrolli amministrattivi u fuq il-post fl-aġenziji tal-pagamenti kienu biss parzjalment effettivi fil-qbid ta’ nfiq irregolari, u b’hekk idgħajfu l-affidabbiltà tal-informazzjoni li l-Istati Membri jagħtu lill-Kummissjoni. VII. Il-Qorti kkonkludiet ukoll li x-xogħol imwettaq attwalment mill-korpi taċ-ċertifikazzjoni ma pprovdiex biżżejjed aċċertament la fuq l-adegwatezza tal-kontrolli fuq il-post u lanqas fuq l-affidabbiltà tar-rapporti ta’ statistika. VIII. Il-Qorti tqis li s-sistema ta’ informazzjoni attwalment disponibbli għall-Kummissjoni ma taqdix il-ħtiġijiet tal-Kummissjoni b’mod effettiv. Xi informazzjoni attwalment disponibbli mhijiex rilevanti bis-sħiħ jew hija inkompleta u impreċiża għall-iskop li tintuża fil-fatt fir-Rapport Annwali tal-Attività u fil-proċedura ta’ kwittanza. L-analiżi limitata tal-istatistika tal-Istati Membri mill-Kummissjoni ma tistax tiżgura l-affidabbiltà tagħha. IX. Minħabba d-dgħufijiet dettaljati fir-rapport attwali, l-informazzjoni disponibbli għall-Kummissjoni ma tipprovdihiex b’bażi affidabbli biex tiġi stmata r-rata tal-iżball residwu. Barra minn hekk, l-aġġustamenti tal-Kummissjoni tar-rati ta’ żball li jirriżultaw mir-rapporti ta’ statistika mhumiex statistikament validi. B’konsegwenza ta’ dan, lanqas mhija valida r-rata tal-iżball residwu li tirriżulta. X. Il-Qorti tirrakkomanda li: - il-kontrolli amministrattivi u fuq il-post jitwettqu b’mod aktar rigoruż mill-aġenziji tal-pagamenti u li tittejjeb il-kwalità tad-databases LPIS; - jiġu ċċarati l-linji gwida maħruġa mill-Kummissjoni għall-implimentazzjoni ta’ sistemi adegwati ta’ kontroll u għall-kompilazzjoni tar-rapporti ta’ statistika u li l-implimentazzjoni tagħhom tiġi mmonitorjata aktar strettament; - jiġu emendati l-linji gwida maħruġa mill-Kummissjoni lill-korpi taċ-ċertifikazzjoni biex jiżdied id-daqs tal-kampjuni ttestjati ta’ kontrolli fuq il-post, biex jiġi meħtieġ it-twettiq mill-ġdid tal-kontrolli, u biex tiġi vverifikata l-kompilazzjoni tar-rapporti ta’ statistika aktar mill-qrib; - il-Kummissjoni għandha teżamina mill-ġdid is-sistema attwali ta’ rappurtar li l-aġenziji tal-pagamenti huma suġġetti għaliha sabiex tiżgura li, fl-aktar żmien xieraq, tirċievi informazzjoni kompleta u rilevanti li hija tkun tista’ tuża fil-proċedura ta’ kwittanza. Barra minn hekk, il-Kummissjoni għandha żżid ukoll l-effettività tal-verifikazzjonijiet tagħha fl-uffiċċju u fuq il-post tar-rapporti ta’ statistika tal-Istati Membri; - il-Kummissjoni tieħu l-miżuri meħtieġa biex tasal għal stima statistikament valida tal-irregolaritajiet fil-pagamenti, fuq il-bażi tax-xogħol tal-aġenziji tal-pagamenti u r-rwol estiż tal-korpi taċ-ċertifikazzjoni dment li jsir titjib suffiċjenti fix-xogħol ta’ dawk il-korpi. INTRODUZZJONI L-GĦAN TAL-IĊĊEKKJAR TAT-TRANŻAZZJONIJIET FIL-LIVELL TAL-ISTATI MEMBRI FL-IMPLIMENTAZZJONI TAL-POLITIKA AGRIKOLA KOMUNI 1. Il-Kummissjoni taqsam ir-responsabbiltà għall-implimentazzjoni tal-politika agrikola komuni (PAK) mal-Istati Membri. 2. Il-baġit tal-UE jiffinanzja l-infiq tal-PAK permezz ta’ żewġ fondi [2]: il-Fond Agrikolu Ewropew ta’ Garanzija (il-FAEG), li jiffinanzja bis-sħiħ l-għajnuna diretta mill-UE u l-miżuri tas-suq [3], u l-Fond Agrikolu Ewropew għall-Iżvilupp Rurali (il-FAEŻR), li jikkofinanzja programmi għall-iżvilupp rurali. 3. Fil-biċċa l-kbira, l-għajnuna diretta hija mxerrda taħt l-Iskema ta’ Pagament Uniku [4] (SPU) u, f’10 Stati Membri [5], taħt l-Iskema ta’ Pagament Uniku skont l-Erja [6] (SPUE) tranżitorja. Barra minn hekk, aktar minn 30 skema komplementari ta’ għajnuna diretta jappoġġaw setturi agrikoli speċifiċi. 4. L-għajnuna għall-iżvilupp rurali hija implimentata permezz ta’ programmi reġjonali u nazzjonali għall-iżvilupp rurali. Hija tista’ tieħu l-forma ta’ għajnuna relatata mal-erja, bħal pagamenti agroambjentali jew pagamenti kompensatorji lill-bdiewa f’żoni bi żvantaġġi naturali, jew għajnuna lil proġetti speċifiċi bħall-modernizzazzjoni ta’ azjendi agrikoli jew l-istabbiliment ta’ servizzi bażiċi għall-popolazzjoni rurali. 5. Billi l-Kummissjoni terfa’ r-responsabbiltà kumplessiva għall-implimentazzjoni tal-baġit tal-UE, hija għandha bżonn tikseb informazzjoni rilevanti mill-Istati Membri dwar l-implimentazzjoni tagħhom tal-PAK. Ir-rapporti annwali ta’ statistika li jiddivulgaw ir-riżultati tal-kontrolli amministrattivi u fuq il-post imwettqa mill-aġenziji nazzjonali tal-pagamenti [7] jirrappreżentaw sors importanti ta’ informazzjoni. TĦEJJIJA, KOMPILAZZJONI U VERIFIKAZZJONI TAR-RAPPORTI TA’ STATISTIKA 6. Il-Figura 1 turi l-proċessi ewlenin fit-tħejjija, fil-kompilazzjoni u fil-verifikazzjoni tar-rapporti ta’ statistika li jkopru l-miżuri tal-FAEG ibbażati fuq l-erja. Ir-rwoli tal-korpi involuti huma spjegati aktar fil-fond hawn taħt. Arranġamenti simili japplikaw għar-rapporti ppreżentati fir-rigward ta’ miżuri oħra tal-FAEG u tal-FAEŻR. FIGURA 1 PROĊESSI EWLENIN GĦAR-RAPPORTI TA’ STATISTIKA TAL-FAEG IBBAŻATI FUQ L-ERJA LI JKOPRU L-APPLIKAZZJONIJIET GĦALL-GĦAJNUNA 2010 +++++ TIFF +++++ AĠENZIJI NAZZJONALI TAL-PAGAMENTI JWETTQU L-KONTROLLI MEĦTIEĠA U JĦEJJU R-RAPPORTI TA’ STATISTIKA 7. Madwar l-UE kollha, l-infiq tal-PAK huwa amministrat u mħallas minn 81 aġenzija nazzjonali jew reġjonali tal-pagamenti. Dawn l-aġenziji tal-pagamenti jridu jiċċekkjaw, jew direttament jew inkella permezz ta’ korpi ddelegati, l-eliġibbiltà tal-applikazzjonijiet għall-għajnuna li jirċievu mingħand il-bdiewa. 8. L-iċċekkjar jitwettaq permezz ta’ kontrolli amministrattivi u fuq il-post. Filwaqt li l-applikazzjonijiet kollha huma sottomessi għal kontrolli amministrattivi, kontrolli fuq il-post jitwettqu biss fuq kampjuni ta’ applikazzjonijiet. 9. Ir-regolamenti tal-UE jiddeskrivu r-regoli komuni li jirregolaw it-twettiq ta’ tali kontrolli, inkluż dak li għandu jiġi vverifikat, kif għandhom jintgħażlu l-kampjuni, u l-kopertura minima għal kull tip ta’ appoġġ. Filwaqt li dejjem kien hemm rekwiżit legali biex jittieħed kampjun aleatorju ta’ applikanti biex jiġi ċċekkjat fuq il-post għall-iskemi tal-FAEG u tal-FAEŻR taħt is-Sistema Integrata ta’ Amministrazzjoni u Kontroll (SIAK) [8], dan ma kienx il-każ għall-miżuri tal-FAEŻR mhux ibbażati fuq l-erja sal-2011 [9]. 10. Ir-riżultati tal-kontrolli amministrattivi u fuq il-post huma rreġistrati fid-databases tal-aġenziji tal-pagamenti. Żbalji li jinqabdu permezz ta’ dawk il-kontrolli jwasslu għal tnaqqis fl-ammonti ta’ għajnuna kklejmjata mill-applikanti. 11. Ir-rapporti ta’ statistika li jiddeskrivu r-riżultati ta’ dawn il-kontrolli għandhom jikkonformaw mal-format stabbilit mill-Kummisjoni. Dan il-format huwa stipulat f’mudelli elettroniċi u linji gwida u jvarja skont il-karatteristiċi speċifiċi tal-miżuri individwali tal-PAK. Il-biċċa l-kbira tar-rapporti ta’ statistika għandhom jiddivulgaw: (a) l-għadd totali ta’ applikanti li jikklejmjaw l-għajnuna u l-għadd ta’ applikanti li jkun sarilhom kontroll fuq il-post, (b) l-ammont totali kklejmjat minn (jew mħallas lil) applikanti u l-ammont totali ċċekkjat fuq il-post, (c) it-tnaqqis fl-għajnuna applikat mill-aġenziji tal-pagamenti, u jaqsmu l-ammont kumplessiv bejn applikanti li ġew spezzjonati fuq il-post u dawk li ma ġewx. 12. Ir-riżultati ta’ dawn il-kontrolli, mqassmin skont l-aġenzija tal-pagamenti u skont l-Istat Membru, għandhom jiġu kkomunikati lill-Kummissjoni b’mod annwali sal-15 ta’ Lulju tas-sena ta’ wara dik li d-data tkun relatata għaliha. Pereżempju, fir-rigward ta’ applikazzjonijiet li saru fl-2010 (is-sena n), l-aġenziji tal-pagamenti għandhom jirrappurtaw dwar il-kontrolli tagħhom ta’ tali klejms sal- 15 ta’ Lulju 2011 (is-sena n+1). KORPI TAĊ-ĊERTIFIKAZZJONI JANALIZZAW IL-KOMPILAZZJONI TAR-RAPPORTI U JITTESTJAW ID-DATA TA’ BAŻI 13. Korpi taċ-ċertifikazzjoni (KĊ) huma korpi tal-awditjar indipendenti maħtura mill-Istati Membri biex jeżaminaw il-kontijiet u r-reġistri tal-pagamenti tal-aġenziji tal-pagamenti u jirrappurtaw lill-Kummissjoni. Dawn ir-rapporti għandhom jintbagħtu lill-Kummissjoni, flimkien mal-kontijiet annwali tal-aġenziji tal-pagamenti, sal-15 ta’ Frar tas-sena ta’ wara dik li fiha jkunu saru l-pagamenti. Pereżempju, applikazzjonijiet magħmula fl-2010 (n) jiġu mħallsa fl-2011 (n+1) u l-korpi taċ-ċertifikazzjoni jirrappurtaw sal- 15 ta’ Frar 2012 (n+2). 14. Il-Kummissjoni ħarġet linji gwida dwar ix-xogħol li għandu jitwettaq mill-korpi taċ-ċertifikazzjoni, kif ukoll dwar il-format tar-rapporti li għandhom jiġu sottomessi lilha. Il-korpi taċ-ċertifikazzjoni huma meħtieġa, fost l-oħrajn, joħorġu opinjoni dwar: (a) il-kwalità tal-ambjent ta’ kontroll billi jwettqu mill-ġdid mill-anqas 10 kontrolli fuq il-post (skont il-popolazzjoni ta’ nfiq [10]) li jkunu twettqu mill-aġenzija tal-pagamenti, u (b) jekk ir-rapporti ta’ statistika li jiddeskrivu r-riżultati tal-kontrolli amministrattivi u fuq il-post ġewx ikkompilati u rikonċiljati b’mod korrett jew le mad-database tal-aġenzija tal-pagamenti, b’rendikont adegwat tal-entrati [11]. 15. Mill-2010 ’l hawn, il-Kummissjoni tat lill-Istati Membri l-opzjoni li l-aġenziji tal-pagamenti jkunu suġġetti għal awditu estiż mill-korpi taċ-ċertifikazzjoni. Taħt tali awditi estiżi, kampjun ta’ bejn 110 u 180 kontroll fuq il-post skont il-popolazzjoni ta’ nfiq [12] imwettqa mill-aġenzija tal-pagamenti jkollu jerġa’ jitwettaq b’mod sħiħ mill-korpi taċ-ċertifikazzjoni [13]. Tali awditu fil-fond jissejjaħ rinforz tal-aċċertament dwar il-legalità u r-regolarità tat-tranżazzjonijiet fil-livell tal-benefiċjarji finali permezz tax-xogħol tal-korpi taċ-ċertifikazzjoni. 16. Taħt din l-opzjoni ta’ "rinforz tal-aċċertament", l-ammont ta’ korrezzjonijiet finanzjarji impost mill-Kummissjoni jkun limitat għall-ammont li jikkorrispondi għar-rata ta’ żball derivata mill-kontrolli ċċertifikati mill-korpi taċ-ċertifikazzjoni. Sal-ġurnata tal-lum, ħames Stati Membri (il-Bulgarija, il-Greċja, il-Lussemburgu, ir-Rumanija u r-Renju Unit — l-Irlanda ta’ Fuq) qablu li japplikaw din l-opzjoni. 17. Ir-Regolament Finanzjarju [14] adottat fil- 25 ta’ Ottubru 2012 jirrikjedi lill-korpi taċ-ċertifikazzjoni jagħtu opinjoni dwar il-legalità u r-regolarità tat-tranżazzjonijiet ta’ bażi. Għal dik ir-raġuni ir-"rinforz tal-aċċertament" se jsir obbligatorju fl-Istati Membri kollha. Il-proposti leġiżlattivi għall-PAK 2014-2020 jinkludu wkoll dispożizzjonijiet għal dak il-għan u l-Kummissjoni qed tħejji linja gwida ġdida dwar kif iridu jiġu implimentati dawn id-dispożizzjonijiet. IL-KUMMISSJONI TANALIZZA R-RAPPORTI TA’ STATISTIKA INDIVIDWALI 18. Il-Kummissjoni twettaq analiżijiet fl-uffiċċju tar-rapporti ta’ statistika. Dawn l-analiżijiet jinkludu taħlita ta’ kontrolli awtomatizzati li jittestjaw il-konsistenza interna tad-data deskritta fir-rapport u kontrolli manwali li jqabblu d-data fir-rapport mal-informazzjoni mis-sena preċedenti jew rapporti oħra. Meta l-Kummissjoni taqbad żbalji jew inkonsistenzi f’rapport, l-Istat Membru jintalab jirrimedja s-sitwazzjoni, normalment billi jipprovdi data kkoreġuta. 19. Il-Kummissjoni twettaq ukoll awditi tal-konformità dwar il-funzjonament tas-sistemi ta’ ġestjoni u kontroll ta’ aġenziji tal-pagamenti magħżula. Matul dawn l-awditi, il-Kummissjoni normalment tittestja l-affidabbiltà tal-kontrolli fuq il-post tal-aġenzija tal-pagamenti billi terġa’ twettaq kampjun minnhom. 20. Wara li r-rapporti individwali kollha tal-aġenziji tal-pagamenti jkunu ġew ivvalidati, id-data mbagħad tintuża mill-Kummissjoni għall-kalkolu ta’ rata tal-iżball residwu li tiġi rrappurtata fir-Rapport Annwali tal-Attività (ara l-Anness I li juri l-metodu ta’ kalkolu tal-Kummissjoni għar-rata tal-iżball residwu). AMBITU, OBJETTIVI U APPROĊĊ TAL-AWDITJAR 21. L-awditu indirizza l-mistoqsija prinċipali li ġejja: "ir-riżultati tal-kontrolli tal-infiq agrikolu mwettqa mill-Istati Membri u rrappurtati mill-Kummissjoni huma affidabbli?" 22. Din il-mistoqsija kumplessiva ġiet dettaljata f’ħames sottomistoqsijiet: (a) Il-kontrolli amministrattivi u fuq il-post imwettqa mill-aġenziji tal-pagamenti huma effettivi? (b) Ir-rapporti ta’ statistika li jkun fihom ir-riżultati tal-kontrolli tal-aġenziji tal-pagamenti jiġu kkompilati u vverifikati b’mod korrett qabel is-sottomissjoni tagħhom lill-Kummissjoni? (c) Ix-xogħol tal-korpi taċ-ċertifikazzjoni jipprovdi aċċertament suffiċjenti fir-rigward tal-kwalità tal-kontrolli fuq il-post u tal-affidabbiltà tar-rapporti ta’ statistika? (d) Il-Kummissjoni tiżgura li r-rapporti ta’ statistika jkunu affidabbli? (e) Il-kalkolu mill-Kummissjoni tar-rata tal-iżball residwu huwa statistikament validu? 23. L-awditu kien jikkonċerna r-rapporti ta’ statistika li jkopru r-riżultati 2010 tal-kontrolli amministrattivi u fuq il-post għall-iżvilupp rurali u skemi ta’ għajnuna diretta li ġew inklużi fir-Rapport Annwali tal-Attività tad-DĠ Agrikoltura u Żvilupp Rurali għas-sena finanzjarja 2011. L-awditu analizza wkoll il-kalkolu tar-rati tal-iżball residwu u l-preżentazzjoni tiegħu fir-Rapport Annwali tal-Attività tad-DĠ Agrikoltura u Żvilupp Rurali għas-snin finanzjarji 2011 u 2012. 24. Fl-ambitu tal-awditu l-Qorti inkludiet rapporti ta’ statistika li koprew l-iskemi ta’ għajnuna l-aktar sinifikanti finanzjarjament, li jirrappreżentaw aktar minn 86 % tal-infiq tal-PAK. Dan jintwera fit-Tabella 1: 25. Il-valutazzjoni tal-effettività tas-sistemi implimentati mill-aġenziji tal-pagamenti biex iwettqu l-kontrolli amministrattivi u fuq il-post isserraħ fuq ir-riżultati tal-awditi għad-DAS 2010, 2011 u 2012 tal-Qorti. 26. Matul l-awditu, il-Qorti żaret disa’ aġenziji tal-pagamenti fi tmien Stati Membri [15]. Dawn id-disa’ aġenziji tal-pagamenti ġestew 28 % tal-għajnuna diretta tal-FAEG u 41 % tal-infiq tal-FAEŻR fl-2011. L-awdituri tal-Qorti ltaqgħu wkoll ma’ rappreżentanti tal-korpi rilevanti taċ-ċertifikazzjoni u ma’ persunal tal-Kummissjoni li jittratta dawn ir-rapporti ta’ statistika. TABELLA 1 ĦARSA ĠENERALI FIL-QOSOR LEJN L-ISKEMI TA’ GĦAJNUNA EWLENIN TAL-PAK U LEJN L-INFIQ 2011 TAGĦHOM Sors: Ir-Rapport Annwali tal-Qorti dwar l-Implimentazzjoni tal-baġit li jikkonċerna s-sena finanzjarja 2011. Intestatura | Infiq imġarrab fis-sena finanzjarja 2011 | Inkluż fl-ambitu tal-awditu? | (f’miljun EUR) | perċentwal | Interventi fi swieq agrikoli (popolazzjoni ta’ nfiq FAEG li mhux SIAK) | 3533 | 6,3 % | Le | Skema ta’ Pagament Uniku (parti mill-popolazzjoni ta’ nfiq FAEG SIAK) | 31082 | 55,4 % | Iva | Skema ta’ Pagament Uniku skont l-Erja (parti mill-popolazzjoni ta’ nfiq FAEG SIAK) | 5084 | 9,1 % | Iva | Għajnuniet diretti oħrajn (parti mill-popolazzjoni ta’ nfiq FAEG SIAK) | 4012 | 7,1 % | Le | Żvilupp rurali (popolazzjoni ta’ nfiq kemm FAEŻR SIAK kif ukoll FAEG mhux SIAK) | 12394 | 22,1 % | Iva | TOTAL | 56105 | 100,0 % | 86,6 % | 27. L-awditu ffoka fuq l-effettività tas-sistemi li huma mfassla biex jiżguraw l-affidabbiltà tal-istatistika tal-Istati Membri dwar il-kontroll. B’mod aktar speċifiku: (a) fil-livell tal-aġenziji tal-pagamenti, il-Qorti analizzat is-sistemi ta’ ġestjoni fis-seħħ għall-kompilazzjoni u l-validazzjoni tal-kontrolli amministrattivi u fuq il-post kemm għall-miżuri tal-FAEG kif ukoll għal dawk tal-FAEŻR. Il-Qorti wettqet analiżijiet dokumentarji ta’ 415-il applikazzjoni ċċekkjati fuq il-post mill-ispetturi tal-aġenziji tal-pagamenti sabiex jiġi determinat jekk dawn kinux ippreżentati b’mod preċiż fir-rapporti sottomessi lill-Kummissjoni. Barra minn hekk, l-għażla aleatorja tal-kampjuni ġiet analizzata sabiex jiġi determinat jekk kinux statistikament rappreżentattivi; (b) fil-livell tal-korpi taċ-ċertifikazzjoni, il-Qorti eżaminat il-proċeduri għall-verifikazzjoni u l-validazzjoni tal-affidabbiltà tar-rapporti ta’ statistika kif ukoll il-valutazzjoni tal-kwalità tal-kontrolli fuq il-post tal-aġenzija tal-pagamenti; (c) fil-livell tal-Kummissjoni, il-Qorti analizzat il-proċeduri implimentati għall-iċċekkjar tar-rapporti ta’ statistika, inkluż il-kalkolu tagħha tar-rata tal-iżball residwu; ingħatat attenzjoni partikolari għall-ġustifikazzjoni ta’ aġġustamenti u korrezzjonijiet maġġuri li saru f’dawn ir-rapporti. Ir-rapport annwali 2012 tal-Qorti nnota, fil-kuntest tar-rapport annwali tal-attività tad-DĠ Agrikoltura u Żvilupp Rurali, il-bidla fl-approċċ tal-Kummissjoni fir-rigward tal-istabbiliment tar-rata tal-iżball residwu għal għajnuna diżakkoppjata għall-erja (FAEG). Fir-rapport speċjali attwali l-Qorti tkompli tiżviluppa l-osservazzjonijiet tagħha mill-passat billi tinkludi valutazzjoni approfondita tal-affidabbiltà tal-kontrolli tal-infiq agrikolu (kemm FAEG u FAEŻR) imwettqa mill-Istati Membri u tal-validità tal-kalkolu mill-Kummissjoni tar-rata tal-iżball residwu. Għaldaqstant, l-ambitu ta’ dan l-awditu huwa estiż meta mqabbel mar-rapport annwali 2012. OSSERVAZZJONIJIET IL-KONTROLLI AMMINISTRATTIVI U FUQ IL-POST IMWETTQA MINN KWAŻI L-AĠENZIJI TAL-PAGAMENTI AWDITJATI KOLLHA HUMA BISS PARZJALMENT EFFETTIVI 28. Kontrolli amministrattivi jinkludu l-kontrolli fformalizzati u l-kontrolli reċiproċi awtomatizzati kollha meħtieġa biex tiġi vverifikata l-eliġibbiltà tal-applikazzjonijiet u biex jinqabdu l-irregolaritajiet kollha possibbli. Pereżempju, applikazzjonijiet għal ħbula tar-raba’ speċifiċi għandhom jiġu ċċekkjati ma’ databases li jirreġistraw l-eliġibbiltà tal-art. 29. Fir-rigward ta’ kontrolli fuq il-post, l-ispetturi tal-aġenziji tal-pagamenti jridu jivverifikaw li l-karatteristiċi tal-ħabel tar-raba’ jew tal-proġett li jkunu qed iżuru jaqblu mal-informazzjoni fl-applikazzjoni, pereżempju billi jkejlu l-ħabel tar-raba’, jeżaminaw il-karatteristiċi speċifiċi ta’ proġett jew jeżaminaw id-dokumentazzjoni relatata ma’ proċedura ta’ akkwist. DGĦUFIJIET FIL-KWALITÀ TAL-KONTROLLI AMMINISTRATTIVI U FUQ IL-POST TAL-MIŻURI TAL-FAEG RELATATI MAL-ERJA JIRRIŻULTAW FIN-NUQQAS TA’ QBID JEW IRRAPPURTAR TA’ IRREGOLARITAJIET 30. Bejn l-2010 u l-2012, il-Qorti żaret 15-il aġenzija tal-pagamenti f’10 Stati Membri sabiex tivvaluta l-effettività tas-sistemi ta’ sorveljanza u kontroll tagħhom għall-SPU/SPUE. Aġenzija waħda biss tal-pagamenti ġiet ivvalutata bħala li għandha sistemi effettivi kemm għall-kontrolli amministrattivi u għal dawk fuq il-post, filwaqt li l-14-il aġenzija tal-﻿pagamenti li fadal ġew ivvalutati bħala parzjalment effettivi biss jew mhux effettivi f’mill-anqas qasam wieħed. Sommarju tal-valutazzjonijiet jinsab fl-Anness II. 31. Għall-2011 u l-2012, l-ittestjar mill-Qorti ta’ 180 tranżazzjoni għall-infiq tal-FAEG iddivulga li, rispettivament, 39 % u 41 % ta’ dawn it-tranżazzjonijiet kienu milquta minn żball. Ir-rata tal-iżball l-aktar probabbli stmata mill-Qorti kienet ta’ 2,9 % u 3,8 % [16], rispettivament. Parti sinifikanti ta’ tali żbalji ġiet minn kontrolli amministrattivi ineffettivi jew minn kalkoli skorretti tal-għajnuna magħmula mill-aġenziji tal-pagamenti. 32. Abbażi tal-awditi msemmija hawn fuq [17] kif ukoll tal-awditi tal-prestazzjoni tal-SPUE u tal-SPU [18], il-Qorti identifikat id-dgħufijiet prinċipali li ġejjin li jaffettwaw id-data fir-rapporti tal-aġenziji tal-pagamenti u, konsegwentement, il-kalkolu mill-Kummissjoni tar-rata tal-iżball residwu: - ma hemmx biżżejjed proċeduri fis-seħħ biex jiġi żgurat li l-għajnuna mill-SPUE jew mill-SPU titħallas biss lil benefiċjarji li jissodisfaw id-definizzjoni regolatorja ta’ "bidwi"; - dgħufijiet fir-rigward tal-affidabbiltà tas-Sistema ta’ Identifikazzjoni tal-Ħbula tar-Raba’ [19] (LPIS), billi erjas ineliġibbli ġew irreġistrati bħala eliġibbli għall-pagament (ara l-eżempji fil-Kaxxa 1); - is-sostituzzjoni (mill-aġenziji tal-pagamenti) ta’ ħbula tar-raba’ ineliġibbli ddikjarati mill-bdiewa bi ħbula tar-raba’ oħra wara l-iskadenza legali [20]; - kalkoli skorretti tal-għajnuna mill-aġenziji tal-pagamenti (prinċipalment relatati ma’ "drittijiet għal pagament żbaljati" li huma stabbiliti wkoll mill-aġenziji tal-pagamenti); u - valutazzjoni impreċiża tal-art eliġibbli fil-ħbula tar-raba’ ddikjarati [21] (ara l-eżempju fil-Kaxxa 2). KAXXA 1 EŻEMPJU TA’ DATA SKORRETTA FL-LPIS Fżewġ aġenziji tal-pagamenti (Lombardija fl-Italja u Galicia fi Spanja), il-Qorti sabet xi każijiet fejn il-ħbula tar-raba’ ġew irreġistrati bħala eliġibbli bis-sħiħ fl-LPIS minkejja li kienu koperti minn foresti densi jew kienu juru karatteristiċi oħra li għamluhom ineliġibbli. Il-Qorti osservat ukoll li l-LPIS ma kienx aġġornat bir-riżultati ta’ spezzjonijiet reċenti fuq il-post imwettqa mill-aġenziji tal-pagamenti (Spanja (Galicia), l-Italja (Lombardija) u l-Ungerija). Sors: L-eżempju 3.4 tar-Rapport Annwali 2011 tal-Qorti. KAXXA 2 ART INELIĠIBBLI VVALUTATA BĦALA ELIĠIBBLI KWAŻI BIS-SĦIĦ MATUL L-ISPEZZJONI TAL-AĠENZIJA TAL-PAGAMENTI Fil-Polonja, KAAT jirrekjedu li titwettaq attività regolari fuq art li tinħadem. Madankollu, il-Qorti sabet li ġiet imħallsa għajnuna mill-SPUE b’rabta ma’ art li tinħadem u mhux użata (ara l-eżempju fl-Istampa 1). Fost il-benefiċjarji li saritilhom żjara, il-Qorti frekwentement iltaqgħet ma’ sitwazzjonijiet simili. Fil-biċċa l-kbira tal-każijiet, il-benefiċjarji tal-SPUE rċevew pagament sħiħ jew kienu suġġetti biss għal tnaqqis żgħir ħafna, anke saħansitra fejn l-awtoritajiet sabu li dawn ma kinux użaw l-art tagħhom għal bosta snin. Stampa 1 — Art li kienet tinħadem li ma ntużatx għal bosta snin +++++ TIFF +++++ Sors: Ir-Rapport Speċjali Nru 16/2012 tal-Qorti (p. 23). DGĦUFIJIET FIL-KWALITÀ TAL-KONTROLLI AMMINISTRATTIVI U FUQ IL-POST TAL-MIŻURI TAL-FAEŻR JIRRIŻULTAW F’NUQQAS TA’ QBID U RAPPURTAR TA’ IRREGOLARITAJIET 33. Bejn l-2010 u l-2012, matul l-awditi tagħha tal-konformità tas-sistemi fis-seħħ biex iġestu l-miżuri ta’ żvilupp rurali, il-Qorti żaret 21 aġenzija tal-pagamenti f’16-il Stat Membru. Aġenzija tal-pagamenti waħda biss ġiet ivvalutata bħala li għandha sistemi effettivi fir-rigward ta’ kontrolli amministrattivi u sitta biss ġew ivvalutati bħala effettivi fir-rigward tas-sistemi tagħhom għall-kontrolli fuq il-post. Dan ifisser li l-maġġoranza vasta tal-aġenziji tal-pagamenti awditjati ġew ivvalutati bħala parzjalment effettivi biss jew anke mhux effettivi f’mill-anqas qasam wieħed. Sommarju tal-valutazzjoni jinsab fl-Anness III. 34. Għall-2011 u l-2012 il-Qorti sabet li 57 % u 63 % rispettivament tal-178 [22] tranżazzjoni fil-kampjun tagħha tal-infiq tal-FAEŻR kienu milquta minn żball. Ir-rata tal-iżball l-aktar probabbli stmata mill-Qorti kienet ta’ 7,7 % u 7,9 % [23] rispettivament. Il-biċċa l-kbira tal-iżbalji li nstabu mill-Qorti kien imisshom inqabdu mill-aġenziji tal-pagamenti matul il-kontrolli amministrattivi tagħhom. 35. Il-Qorti identifikat id-dgħufijiet prinċipali li ġejjin li jaffettwaw id-data ppreżentata fir-rapporti ta’ statistika tal-Istati Membri u, konsegwentement, il-kalkolu mill-Kummissjoni tar-rata tal-iżball residwu [24]: - kalkolu u pagament skorretti tal-għajnuna, - dgħufijiet sistematiċi fil-kontrolli amministrattivi li jirriżultaw fil-finanzjament ta’ nfiq ineliġibbli (bħal pereżempju l-VAT), - nuqqas li jinqabad xi nuqqas ta’ konformità matul kontrolli fuq il-post (ara l-eżempju fil-Kaxxa 3), - nuqqas ta’ konformità ma’ proċeduri ta’ akkwist pubbliku li kien imisshom inqabdu mill-aġenziji tal-pagamenti (ara l-eżempju fil-Kaxxa 4), u - defiċjenzi fil-metodoloġiji ta’ kampjunar u nuqqas ta’ konformità mal-għadd minimu regolatorju ta’ kontrolli fuq il-post. 36. L-eżempji msemmija fil-Kaxxi 1 sa 4 juru li d-dipendenza fuq ir-rapporti ta’ statistika tal-Istati Membri hija mdgħajfa serjament mill-fatt li l-aġenziji tal-pagamenti awditjati qed jonqsu milli jaqbdu għadd sinifikanti ta’ żbalji li b’hekk mhumiex qed jiġu riflessi fir-rapporti mogħtija lill-Kummissjoni. KAXXA 3 EŻEMPJU TA’ KWALITÀ INSUFFIĊJENTI TAL-KONTROLLI FUQ IL-POST TA’ STAT MEMBRU Il-Qorti wettqet mill-ġdid il-kontrolli ta’ proġett fil-Lombardija (l-Italja), li l-iskop tiegħu kien il-kostruzzjoni ta’ bini ta’ żewġ sulari fuq azjenda agrikola inklużi laboratorju għall-ipproċessar ta’ frott u ta’ prodotti oħra tal-biedja, żona tal-ħażna u terrazza biex jitnixxef il-frott. L-aġenzija tal-pagamenti approvat l-ammont sħiħ tal-klejm finali għall-pagament ta’ EUR 221205 wara kontrolli kemm amministrattivi kif ukoll fuq il-post. Madankollu, il-Qorti sabet li b’mod predominanti, il-bini kellu l-karatteristiċi ta’ residenza privata u mhux ta’ bini agrikolu u li għalhekk l-ispejjeż relatati ma kinux eliġibbli. Il-fatt li l-awtoritajiet nazzjonali aċċettaw l-ammont sħiħ tal-infiq iddikjarat jindika dgħufijiet sostanzjali kemm fil-kontrolli amministrattivi kif ukoll f’dawk fuq il-post. Sors: L-eżempju 4.5 tar-Rapport Annwali 2011 tal-Qorti. KAXXA 4 EŻEMPJU TA’ KSUR MHUX MAQBUD FIR-REGOLI TAL-AKKWIST PUBBLIKU Fir-Rumanija, il-benefiċjarju (muniċipalità rurali) applika għall-appoġġ ta’ proġett ta’ investiment li kien jinkludi netwerk ta’ provvista tal-ilma, sistema tad-dranaġġ, titjib tat-toroq lokali u bini tal-komunità. Seba’ offerenti ssottomettew offerti, li minnhom il-benefiċjarju rrifjuta ħamsa għax ma kinux jissodisfaw ir-rekwiżiti. Il-Qorti sabet li l-offerent rebbieħ ma rrispettax żewġ rekwiżiti tal-offerta, u barra minn hekk, li offerti oħra kienu ġew esklużi talli ma rrispettawx preċiżament dawk ir-rekwiżiti. Għalhekk, l-aġenzija tal-pagamenti kien imissha sabet li l-infiq relatat kien ineliġibbli. Il-Qorti sabet ukoll każijiet simili ta’ ksur tar-regoli tal-akkwist pubbliku fi Spanja (Andalucía), fi Franza, fil-Litwanja, fil-Polonja u fis-Slovenja. Sors: L-eżempju 4.3 tar-Rapport Annwali 2012 tal-Qorti. IL-KOMPILAZZJONI U L-VERIFIKAZZJONI INADEGWATA TAR-RAPPORTI TA’ STATISTIKA MILL-AĠENZIJI TAL-PAGAMENTI JKOMPLU JAFFETTWAW L-AFFIDABBILTÀ TAGĦHOM 37. Sabiex ir-riżultati rrappurtati tal-kontrolli jkunu kumparabbli madwar l-Istati Membri, dawn ir-riżultati għandhom jiġu kkompilati bl-użu tal-istess metodoloġija. Il-Kummissjoni ħarġet linji gwida lill-aġenziji tal-pagamenti għal dan l-iskop. IMPREĊIŻJONIJIET FIL-LINJI GWIDA TAL-KUMMISSJONI JAFFETTWAW IL-PREĊIŻJONI U R-RILEVANZA TAL-INFORMAZZJONI MIĠBURA 38. Filwaqt li l-linji gwida li jirregolaw ir-rappurtar tar-riżultati tal-kontrolli f’bosta aspetti jipprovdu gwida ċara lill-aġenziji tal-pagamenti, l-awditu tal-Qorti identifika għadd ta’ dgħufijiet li għandhom impatt fuq il-komparabbiltà u l-konsistenza tad-data rrappurtata. 39. L-ewwel nett, il-linji gwida ma jirrikjedux lill-Istati Membri jipprovdu informazzjoni dwar id-dati ta’ skadenza użati għall-kompilazzjoni tar-rapporti ta’ statistika u lanqas dwar it-trattament tal-applikazzjonijiet li ma kinux ipproċessati bis-sħiħ fiż-żmien meta ġie kkompilat ir-rapport. Konsegwentement, il-Kummissjoni ma tistax tivvaluta bis-sħiħ il-kompletezza u l-konsistenza tad-data fir-rapporti (ara fil-Kaxxa 5 eżempji differenti ta’ data inkompleta jew impreċiża rrappurtata minn xi wħud mill-aġenziji tal-pagamenti awditjati). KAXXA 5 EŻEMPJI TA’ DATA INKOMPLETA JEW IMPREĊIŻA RRAPPURTATA MINN XI AĠENZIJI TAL-PAGAMENTI AWDITJATI Fil-Bulgarija, ir-rapport inizjali li jkopri l-miżuri FAEŻR SIAK ġie kkompilat kmieni f’Ġunju 2011 u kien fih 75 % biss tal-applikazzjonijiet għal miżuri agroambjentali. L-awtoritajiet Bulgari ssottomettew rapport aġġornat f’Jannar 2012 li madankollu xorta kopra 85 % biss tal-applikazzjonijiet. Fir-Rumanija, l-awdituri tal-Qorti nnutaw li għadd sinifikanti ta’ deċiżjonijiet għall-pagament użati għall-kompilazzjoni tar-rapporti ta’ statistika inbidlu sussegwentement. B’riżultat ta’ dan, ir-rapport sottomess lill-Kummissjoni għall-popolazzjonijiet FAEŻR SIAK u FAEŻR li mhux SIAK kien fihom 55,4 % u 73,4 % biss, rispettivament, tat-tnaqqis u tas-sanzjonijiet totali u finali applikati. Sors: Evidenza miġbura matul l-awditu tal-Qorti. 40. It-tieni nett, l-Istati Membri għandhom jissottomettu r-rapporti tagħhom f’Lulju kull sena u, sitt xhur wara, dawn ir-rapporti jintużaw mill-Kummissjoni biex jiġu kkalkulati r-rati tal-iżball residwu. Madankollu, il-linji gwida ma jeħtiġux speċifikament li l-aġenziji tal-pagamenti jipprovdu statistika aġġornata għal dan il-għan. 41. It-tielet, il-linji gwida ma jeħtiġux li l-aġenziji tal-pagamenti jżommu rendikont ċar tal-entrati biex juru li twettaq għadd minimu ta’ kontrolli tal-konsistenza u tal-preċiżjoni fuq id-data fir-rapporti ta’ statistika qabel is-sottomissjoni tagħhom lill-Kummissjoni. Dan isir importanti b’mod partikolari fil-kuntest tal-proċeduri dgħajfin ta’ verifikazzjoni misjuba mill-Qorti fil-biċċa l-kbira tal-aġenziji tal-pagameni li saritilhom żjara (ara l-paragrafu 43 hawn taħt). IS-SISTEMI TAL-AĠENZIJI TAL-PAGAMENTI AWDITJATI GĦALL-KOMPILAZZJONI U L-VERIFIKAZZJONI TAR-RAPPORTI MHUMIEX EFFETTIVI 42. Il-Qorti analizzat is-sistemi tal-aġenziji tal-pagamenti għall-kompilazzjoni u l-verifikazzjoni tar-rapporti u ppruvat tirrikonċilja d-data ppreżentata fl-istatistika mad-data ta’ bażi li kienet hemm fid-databases tal-aġenziji tal-pagamenti (għal 24 rapport ta’ statistika). Barra minn hekk, l-awdituri tal-Qorti analizzaw 414-il fajl [25] biex jiddeterminaw jekk ir-riżultati tal-kontrolli fuq il-post kif ukoll informazzjoni oħra ta’ appoġġ (applikazzjonijiet, klejms għall-pagamenti, eċċ.) ġewx irreġistrati b’mod preċiż fid-databases u inklużi fir-rapporti sottomessi lill-Kummissjoni. L-awdituri ċċekkjaw ukoll il-kalkoli tal-għajnuna, inklużi t-tnaqqis u s-sanzjonijiet applikati. 43. L-awdituri tal-Qorti sabu li, fi tmienja mid-disa’ aġenziji tal-pagamenti awditjati, il-proċeduri bil-miktub fis-seħħ għall-verifikazzjoni tad-data u l-kompilazzjoni tar-rapporti ma kinux dettaljati biżżejjed. Għalkemm ir-rappreżentanti tal-aġenziji tal-pagamenti qalu li tali verifikazzjonijiet kienu saru, dawn ma kinux appoġġati b’mod xieraq minn evidenza dokumentarja xierqa. Dawn in-nuqqasijiet setgħu kkontribwixxew għall-inklużjoni ta’ data skorretta fir-rapporti, li aktar tard inqabdu mill-Kummissjoni jew matul l-awditu tal-Qorti. 44. Minn 414-il fajl analizzati mill-Qorti, l-evidenza dokumentarja ma appoġġatx l-ammonti inklużi fir-rapporti ta’ statistika f’118-il-każ (28,5 %). Il-biċċa l-kbira tal-iżbalji kienu relatati jew mal-preċiżjoni tad-data ta’ bażi maħżuna fid-databases jew inkella mal-applikazzjoni skorretta tar-regoli tal-Kummissjoni dwar il-kompilazzjoni. L-aktar dgħufijiet sinifikanti jew frekwenti li jagħmlu impatt fuq il-kalkolu tar-rati ta’ żball huma deskritti hawn taħt (aktar dettalji fuq l-iżbalji li nstabu huma ppreżentati fl-Anness IV): - ir-reġistrazzjoni tar-riżultati tal-kontrolli fuq il-post fid-databases ma kinitx dejjem preċiża (l-Italja, ir-Rumanija u r-Renju Unit); - applikanti jew ammonti ġew irreġistrati fid-databases bħala li sarilhom kontroll fuq il-post għalkemm dan ma kienx il-każ jew ma ġewx issodisfati r-rekwiżiti kollha għall-kontrolli fuq il-post (FAEŻR għall-Greċja, għal Spanja, għall-Polonja u għar-Rumanija) – ara l-eżempji fil-Kaxxa 6; - għall-kompilazzjoni tar-rapporti ntużaw regoli għall-iskadenza mhux dokumentati li wasslu għal approċċi inkonsistenti applikati mill-aġenziji tal-pagamenti u li affettwaw il-kompletezza u l-preċiżjoni tad-data rrappurtata (il-Greċja, l-Italja u r-Rumanija); u - b’mod skorrett, it-tnaqqis fl-għajnuna relatata ma’ snin preċedenti ġie nkluż fir-rapporti u l-informazzjoni relatata ma’ xi miżuri ġiet irrappurtata fit-tabelli l-ħżiena tar-rapporti [26] (ir-Repubblika Ċeka u r-Renju Unit). KAXXA 6 EŻEMPJI TA’ PREŻENTAZZJONI IMPREĊIŻA TAL-GĦADD JEW TAL-VALUR TAL-KONTROLLI IMWETTQA FUQ IL-POST Fil-Polonja, l-aġenzija tal-pagamenti ttrattat xi kontrolli fuq il-post bħala żjarat in-situ [27] (parti mill-kontrolli amministrattivi) u viċe versa fir-rapport li jkopri l-miżuri tal-FAEŻR mhux ibbażati fuq l-erja. Il-korrezzjoni ta’ dan l-iżball kieku kienet iżżid ir-rata ta’ żball għall-applikanti li saritilhom żjara fuq il-post minn 0,24 % għal 0,71 %. Fir-Rumanija, pagamenti bil-quddiem li saru fir-rigward ta’ miżuri tal-FAEŻR mhux ibbażati fuq l-erja ġew irrappurtati b’mod skorrett taħt "Ammont ta’ pagamenti koperti f’kontrolli fuq il-post għas-sena 2010" li rriżulta f’dikjarazzjoni eċċessiva ta’ dan l-ammont b’84 %. Flimkien ma żbalji oħra li nstabu, dan irriżulta f’dikjarazzjoni insuffiċjenti kumplessiva tar-rata ta’ żball b’16 % (ir-rata ta’ żball irrappurtata kienet 2,44 % meta kellha tkun 2,88 %). Sors: Evidenza miġbura matul l-awditu tal-Qorti. 45. Barra min hekk, l-awdituri tal-Qorti sabu xi diskrepanzi materjali mhux spjegati [28] bejn id-data mogħtija fir-rapporti ta’ statistika u d-data meħuda mid-databases tal-aġenziji tal-pagamenti f’16 (66,6 %) mill-24 rapporti awditjati. 46. L-iżbalji u l-problemi li ngħata sommarju tagħhom hawn fuq għandhom impatti differenti fuq ir-rati ta’ żball irrappurtati lill-Kummissjoni. L-Istati Membri awditjati kollha ltaqgħu ma’ diffikultajiet fil-kompilazzjoni tar-rapporti u, għalkemm dawn ġew iċċekkjati mill-awtoritajiet nazzjonali u aktar tard mill-Kummissjoni matul l-analiżi fl-uffiċċju, xorta kien fihom żbalji mhux maqbuda (ara l-eżempji fil-Kaxxa 7). KAXXA 7 EŻEMPJI TA’ ŻBALJI LI NSTABU U LI GĦANDHOM IMPATT SINIFIKANTI FUQ IR-RATI TA’ ŻBALL IRRAPPURTATI LILL-KUMMISSJONI Fir-Rumanija, id-data ta’ bażi użata għall-kompilazzjoni tar-rapporti li fihom ir-riżultati tal-kontrolli għall-popolazzjonijiet FAEŻR SIAK u li mhux SIAK inbidlet sussegwentement, bir-riżultat li ġie rrappurtat tnaqqis aktar baxx lill-Kummissjoni (ara l-Kaxxa 5). Fuq il-bażi tal-informazzjoni sussegwentement mogħtija lill-Qorti mill-awtoritajiet Rumeni, il-Qorti setgħet tivvaluta biss l-impatt tal-iżbalji fil-kompilazzjoni maqbuda għall-popolazzjoni FAEŻR li mhux SIAK li għalihom ir-rata ta’ żball żdiedet minn 2,44 % għal 2,88 %. Fil-Bulgarija, f’6 minn 13-il applikazzjoni FAEŻR li mhux SIAK analizzati, l-awdituri tal-Qorti sabu dikjarazzjonijiet eċċessivi b’mod sinifikanti fit-tnaqqis inkluż fir-rapport ta’ statistika. Dan it-tnaqqis ġie ddikjarat b’mod eċċessiv għall-kampjun kollu b’84,2 %. Dan kieku jkollu impatt sinifikanti fuq ir-rata ta’ żball ikkalkulata għal dan il-kampjun (tnaqqis minn 6,96 % għal 3,9 %). Sors: Evidenza miġbura matul l-awditu tal-Qorti. IX-XOGĦOL TAL-KORPI TAĊ-ĊERTIFIKAZZJONI MA JIPPROVDIX AĊĊERTAMENT SUFFIĊJENTI FIR-RIGWARD TAL-KWALITÀ TAL-KONTROLLI FUQ IL-POST U TAL-AFFIDABBILTÀ TAR-RAPPORTI TA’ STATISTIKA IL-KONTROLLI MWETTQA MILL-KORPI TAĊ-ĊERTIFIKAZZJONI FUQ IL-KONTROLLI FUQ IL-POST IMWETTQA MILL-AĠENZIJI TAL-PAGAMENTI HUMA INSUFFIĊJENTI F’TERMINI TA’ GĦADD U TA’ KWALITÀ 47. L-ittestjar tal-konformità mill-korpi taċ-ċertifikazzjoni tal-kontrolli fuq il-post imwettqa mill-aġenziji tal-pagamenti inkluż fl-ambitu ta’ dan l-awditu jingħata fil-qosor fit-Tabella 2 li ġejja. TABELLA 2 ĦARSA ĠENERALI LEJN L-ITTESTJAR TAL-KONFORMITÀ MILL-KORPI TAĊ-ĊERTIFIKAZZJONI TAL-KONTROLLI FUQ IL-POST TAL-AĠENZIJI TAL-PAGAMENTI GĦAS-SENA TAL-KLEJMS 2010 [1111] Sors: Il-Qorti Ewropea tal-Awdituri. Stat Membru (Aġenzija tal-Pagamenti) | Daqs tal-kampjuni għall-konformità (sostantivi) awditjati għal kull popolazzjoni | L-ispezzjonijiet jiġu mwettqa mill-ġdid jew akkumpanjati? | FAEG SIAK | FAEŻR SIAK | FAEŻR li mhux SIAK | Il-Bulgarija (SFA) [1111] | 115 | 137 | 10 | imwettqa mill-ġdid għall-FAEG u FAEŻR SIAK / akkumpanjati għall-FAEŻR li mhux SIAK | Ir-Repubblika Ċeka (SAIF) | 11 | 13 | 10 | akkumpanjati | Il-Greċja (OPEKEPE) [1111] | 111 | 111 | 25 | imwettqa mill-ġdid għall-FAEG u FAEŻR SIAK / akkumpanjati għall-FAEŻR li mhux SIAK | Spanja (Castilla La Mancha) | 11 | 10 | 10 | imwettqa mill-ġdid | L-Italja (AGEA) | 10 | 10 | 10 | imwettqa mill-ġdid/akkumpanjati | Il-Polonja (ARMA) | 10 | 17 | 10 | imwettqa mill-ġdid | Ir-Rumanija (PIAA u PARDF) [1111] | 184 | 183 | 0 | imwettqa mill-ġdid | Ir-Renju Unit (RPA) | 10 | 10 | 10 | akkumpanjati | 48. Għalkemm il-Kummissjoni tirrakkomanda t-twettiq sħiħ mill-ġdid ta’ għadd ta’ kontrolli fuq il-post imwettqa mill-aġenziji tal-pagamenti, tnejn minn tmien korpi taċ-ċertifikazzjoni awditjati akkumpanjaw lill-ispetturi tal-aġenziji tal-pagamenti waqt l-ispezzjonijiet inizjali tagħhom biss. Il-Qorti ma tqisx li dan l-approċċ jipprovdi valutazzjoni reali tal-ambjent tal-kontroll tal-aġenzija tal-pagamenti billi x’aktarx li l-ispetturi jwettqu l-kontrolli b’aktar attenzjoni fil-preżenza tal-awdituri tal-korpi taċ-ċertifikazzjoni. 49. Barra minn hekk, għajr għall-korpi taċ-ċertifikazzjoni li applikaw il-proċedura mhux obbligatorja ta’ "rinforz tal-aċċertament", id-daqs tal-kampjuni għall-konformità (10-17-il tranżazzjoni għal kull popolazzjoni ta’ nfiq) mhuwiex kbir biżżejjed biex jippermetti li tintlaħaq kwalunkwe konklużjoni valida dwar il-kwalità tal-kontrolli fuq il-post. KAXXA 8 EŻEMPJI TA’ DGĦUFIJIET TAL-KORPI TAĊ-ĊERTIFIKAZZJONI FIN-NUQQAS TA’ KOPERTURA MILL-KONTROLLI TAGĦHOM TAR-REKWIŻITI TA’ FINANZJAMENT TAL-UE Fir-Repubblika Ċeka, fil-Polonja u fir-Renju Unit, il-kwestjonarji użati mill-korpi taċ-ċertifikazzjoni għall-iċċekkjar tal-kontrolli fuq il-post għall-applikanti tal-SPU u l-SPUE ma kinux jirreferu għal ċerti kundizzjonijiet ewlenin ta’ eliġibbiltà tal-SPU/SPUE bħal jekk: l-applikant kienx "bidwi" fis-sens tal-Artikolu 2a tar-Regolament tal-Kunsill (KE) Nru 73/2009 [29], jiġifieri li jkun wettaq attività agrikola; l-applikant kellux il-ħbula tar-raba’ kklejmjati għad-dispożizzjoni tiegħu fid-data stabbilita mill-Istat Membru (l-Artikolu 124(2) tar-Regolament (KE) Nru 73/2009); l-erja kinitx eliġibbli għall-SPU / SPUE (l-Artikolu 35(1) u l-Artikolu 124 tar-Regolament (KE) Nru 73/2009); u il-ħbula tar-raba’ kinux identifikati b’mod affidabbli biex setgħu jinstabu u jitkejlu (l-Artikolu 6 tar-Regolament (KE) Nru 1122/2009). Sors: Evidenza miġbura matul l-awditu tal-Qorti. 50. L-awdituri tal-Qorti għażlu u analizzaw b’mod aleatorju d-dokumenti ta’ ħidma tal-korpi taċ-ċertifikazzjoni għal wieħed mill-kontrolli fuq il-post għal kull waħda mill-popolazzjonijiet ta’ nfiq awditjati (FAEG SIAK, FAEŻR SIAK u li mhux SIAK). L-analiżi żvelat li erbgħa minn tmien korpi taċ-ċertifikazzjoni wettqu ttestjar li ma kopriex ir-rekwiżiti kollha tal-UE u li xogħolhom ma kienx appoġġat biżżejjed minn evidenza dokumentarja (ara l-eżempji fil-Kaxxa 8). 51. Għar-raġunijiet imsemmija hawn fuq, il-Qorti hija tal-opinjoni li l-valutazzjonijiet tal-korpi taċ-ċertifikazzjoni awditjati ma jipprovdux aċċertament suffiċjenti dwar l-effettività tal-kontrolli fuq il-post tal-aġenziji tal-pagamenti u għalhekk ma jistgħux jikkontribwixxu b’mod sinifikanti għall-valutazzjoni tal-affidabbiltà tar-rapporti ta’ statistika. FIR-RIGWARD TAL-KORPI TAĊ-ĊERTIFIKAZZJONI LI APPLIKAW L-OPZJONI "RINFORZ TAL-AĊĊERTAMENT", IL-VALUTAZZJONIJIET TAGĦHOM TAR-RIŻULTATI TAL-KAMPJUNI ESTIŻI TTESTJATI HUMA MFIXKLA MINN DEFIĊJENZI SERJI 52. Fir-Rapport Annwali 2011 tagħha, il-Qorti rrappurtat l-inkonsistenzi kunċettwali [30] fil-linji gwida tal-Kummissjoni applikabbli għax-xogħol tal-korpi taċ-ċertifikazzjoni fir-rigward tal-proċedura ta’ rinforz tal-aċċertament dwar il-legalità u r-regolarità tat-tranżazzjonijiet fil-livell tal-benefiċjarji. Il-Kummissjoni għadha ma ħadet ebda azzjoni biex tindirizza dawn l-inkonsistenzi. KAXXA 9 DEFIĊJENZI FIX-XOGĦOL IMWETTAQ MILL-KORPI TAĊ-ĊERTIFIKAZZJONI Fil-Bulgarija, il-korp taċ-ċertifikazzjoni esternalizza t-twettiq mill-ġdid tal-kontrolli fuq il-post lil fornitur tas-servizzi. F’bosta każi, il-Qorti sabet li l-fornitur tas-servizzi kien ivvaluta l-eliġibbiltà tal-art b’mod skorrett. Barra minn hekk, il-korp taċ-ċertifikazzjoni ma qabadx li, fejn l-istess erja ġiet ikklejmjata minn żewġ bdiewa (klejms multipli), l-aġenzija tal-pagamenti, kontra l-leġiżlazzjoni tal-UE, issostitwixxiet l-erja kklejmjata minn wieħed mill-bdiewa b’erja ekwivalenti mhux ikklejmjata f’parti oħra mill-ħbula referenzjali. Fir-Rumanija, l-aġenzija tal-pagamenti żammet il-pagamenti kollha magħżula mill-korp taċ-ċertifikazzjoni u pprovdietu b’simulazzjonijiet ta’ pagamenti li kienu jeskludu erjas ineliġibbli. Dan dgħajjef l-affidabbiltà ta’ xogħol il-korp taċ-ċertifikazzjoni. Sors: L-eżempju 3.6 tar-Rapport Annwali 2011 tal-Qorti. 53. L-analiżi mill-Qorti tal-awditi mill-korpi taċ-ċertifikazzjoni tal-popolazzjonijiet FAEŻR SIAK fil-Bulgarija u r-Rumanija għas-sena tal-klejms 2010 u fil-Lussemburgu u r-Renju Unit (l-Irlanda ta’ Fuq) għas-sena tal-klejms 2011 ikkonkludiet li l-kwalità tax-xogħol tal-korpi taċ-ċertifikazzjoni kienet insuffiċjenti (ara l-Kaxxa 9). 54. B’riżultat tas-sejbiet tal-awditjar deskritti hawn fuq, il-Qorti ma tqisx li xogħol il-korpi taċ-ċertifikazzjoni fl-implimentazzjoni tal-linja gwida dwar ir-"rinforz tal-aċċertament" jipprovdi aċċertament suffiċjenti dwar l-effettività tal-kontrolli fuq il-post tal-aġenziji tal-pagamenti u, konsegwentement, dwar l-affidabbità tar-rapporti ta’ statistika. L-ANALIŻI TAR-RAPPORTI TA’ STATISTIKA MILL-KORPI TAĊ-ĊERTIFIKAZZJONI AWDITJATI HIJA LIMITATA FL-AMBITU U MA TIPPROVDIX AĊĊERTAMENTI RAĠONEVOLI DWAR L-AFFIDABBILTÀ TA’ DAWN IR-RAPPORTI 55. Il-linji gwida tal-Kummissjoni jistabbilixxu x-xogħol li l-korpi taċ-ċertifikazzjoni għandhom iwettqu fuq ir-rapporti ta’ statistika sottomessi mill-aġenziji tal-pagamenti sabiex jikkonkludu jekk dawn ir-rapporti ġewx ikkompilati u rikonċiljati mad-databases tagħhom b’mod korrett, b’rendikont adegwat tal-entrati. B’mod partikolari, il-korpi taċ-ċertifkazzjoni għandhom jiċċekkjaw il-preċiżjoni tal-informazzjoni maħżuna fid-databases u użata għall-kompilazzjoni ta’ dawn ir-rapporti bi tqabbil mad-dokumenti ta’ bażi (applikazzjonijiet u rapporti ta’ spezzjoni) għal kampjun ta’ mill-anqas 20 rapport ta’ spezzjoni. 56. L-awdituri tal-Qorti identifikaw id-dgħufijiet li ġejjin fl-implimentazzjoni ta’ din il-linja gwida: - il-konklużjonijiet tal-korp taċ-ċertifikazzjoni li r-rikonċiljazzjoni tar-rapporti mad-databases tal-aġenzija tal-pagamenti kienet appoġġata minn rendikont adegwat tal-entrati ma kinux ikkonfermati mis-sejbiet tal-Qorti (il-Bulgarija, il-Greċja, il-Polonja u r-Rumanija); - il-kampjun ta’ 20 fajl kopra biss il-pagamenti fir-rigward tal-miżuri taħt il-FAEŻR SIAK u ma kien jinkludi ebda pagament taħt il-miżuri tal-FAEŻR mhux ibbażati fuq l-erja (il-Bulgarija); u - l-eżaminazzjoni tal-kampjun ta’ 20 fajl ma kinitx adegwata billi ma kinitx tiżgura li d-data ppreżentata fir-rapporti ta’ statistika kienet ġiet iċċekkjata bi tqabbil mad-dokumentazzjoni ta’ bażi eż. l-applikazzjonijiet (il-Greċja u l-Italja). 57. Barra minn hekk, il-Qorti tqis li l-linja gwida tal-Kummissjoni mhijiex ċara biżżejjed u li xi kontrolli huma limitati fl-ambitu tagħhom u dan inaqqas l-effettività tagħhom. B’mod partikolari: - il-linja gwida ma tirrikjedix lill-korpi taċ-ċertifikazzjoni jikkummentaw dwar il-proċeduri tal-aġenzija tal-pagamenti fis-seħħ għall-kompilazzjoni u l-verifikazzjoni tal-istatistika; - il-korp taċ-ċertifikazzjoni mhuwiex meħtieġ iwettaq kwalunkwe kontroll tal-konsistenza u tal-kompletezza tad-data fir-rapporti ta’ statistika bl-informazzjoni f’rapporti oħra disponibbli (eż. rapporti tas-sena preċedenti, rapporti tal-pagamenti tal-FAEŻR ta’ kull tliet xhur, listi ta’ applikanti magħżula għal kontrolli fuq il-post u ta’ dawk li fir-realtà ġew spezzjonati); - l-ittestjar ta’ kampjun ta’ 20 rapport ta’ spezzjoni għal kull popolazzjoni huwa ffukat b’mod dejjaq wisq fuq id-dħul korrett tar-riżultati tal-ispezzjonijiet fid-database u fuq l-inklużjoni tagħhom fir-rapporti ta’ statistika (aktar milli fuq il-korrettezza tad-data ta’ bażi). Il-Qorti tqis li l-ittestjar ikun estiż għall-valutazzjoni tal-adegwatezza tax-xogħol imwettaq mill-aġenzija tal-pagamenti mir-riċevuta tal-applikazzjonijiet u b’hekk jinkludi analiżi tal-kontrolli amministrattivi mwettqa fuq l-applikazzjonijiet; u - id-daqs tal-kampjuni (20 tranżazzjoni) għall-ittestjar huwa żgħir wisq biex jippermetti li r-riżultati ta’ dawn il-kontrolli jiġu estrapolati għall-popolazzjoni sħiħa, u b’hekk jipprekludi l-kwantifikazzjonijiet tal-impatt fuq ir-rati ta’ żball. ĠEW IDENTIFIKATI NUQQASIJIET FL-ANALIŻI MILL-KUMMISSJONI TAR-RAPPORTI TA’ STATISTIKA TAL-ISTATI MEMBRI IT-TFASSIL TAS-SISTEMA TA’ INFORMAZZJONI TAL-KUMMISSJONI MHIJIEX ADATTA GĦALL-ISKOPIJIET DIFFERENTI LI GĦALIHOM TINTUŻA L-INFORMAZZJONI 58. L-informazzjoni mitluba mill-Istati Membri għandha tkun iddefinita b’mod ċar u bbażata fuq il-ħtiġijiet tal-Kummissjoni, li jfisser li għandha tkun disponibbli fil-waqt it-tajjeb u tkun ta’ kwalità xierqa f’termini ta’ preċiżjoni u kompletezza. 59. Il-Kummissjoni tiġbor informazzjoni fuq ir-riżultati tal-kontrolli amministrattivi u fuq il-post għas-sena tal-klejms n fil-15 ta’ Lulju ta’ n+1 u tużaha għall-monitoraġġ tal-implimentazzoni tad-diversi skemi ta’ għajnuna mill-Istati Membri, għal skopijiet ta’ ppjanar tal-awditjar u għall-kalkolu tar-rata tal-iżball residwu ppubblikata fir-Rapport Annwali tal-Attività fl-aħħar ta’ Marzu tas-sena n+2 (ara l-Anness V). 60. Filwaqt li applikazzjonijiet għall-għajnuna tal-FAEŻR SIAK għas-sena n għandhom jitħallsu sat-30 ta’ Ġunju tas-sena ta’ wara [31], ma jeżisti ebda limitu ta’ żmien għall-iskemi ta’ għajnuna tal-FAEŻR SIAK, u għalhekk legalment jistgħu jsiru pagamenti wara l-15 ta’ Lulju tas-sena n+1. Ir-riżultati taż-żjarat tal-Qorti lill-Istati Membri wrew li għadd ta’ aġenziji tal-pagamenti kienu pproċessaw għadd sinifikanti ta’ applikazzjonijiet FAEŻR SIAK għas-sena tal-klejms 2010 wara l- 15 ta’ Lulju 2011. Barra minn hekk, minħabba l-limitu ta’ żmien meħtieġ għall-kompilazzjoni tar-rapporti ta’ statistika, xi aġenziji tal-pagamenti li jittrattaw għedud kbar ta’ applikazzjonijiet lanqas ma setgħu jinkludu fir-rapporti tagħhom id-data finali relatata mal-applikazzjonijiet ipproċessati wara l-aħħar ta’ Mejju 2011. Tali data ġiet irrappurtata jew abbażi ta’ stimi jew inkella tħalliet barra kompletament. 61. Rapporti ta’ statistika tal-FAEŻR li mhux SIAK inklużi fir-RAA għal sena speċifika fihom ir-riżultati ta’ kontrolli fuq il-post ta’ applikazzjonijiet li tħallsu fis-sena preċedenti. B’hekk, l-istatistika użata fir-RAA mhijiex rilevanti bis-sħiħ għall-perjodu ta’ rappurtar ikkonċernat. 62. Kumplessivament, il-Qorti tqis li s-sistema ta’ informazzjoni tal-Kummissjoni tipprovdi data li mhijiex preċiża u kompleta biżżejjed kif ukoll mhux rilevanti bis-sħiħ għall-istima ta’ rata tal-iżball residwu mill-Kummissjoni. MINKEJJA D-DGĦUFIJIET IMSEMMIJA HAWN FUQ, IL-KUMMISSJONI QABDET ŻBALJI F’AKTAR MINN NOFS IR-RAPPORTI TAL-ISTATI MEMBRI 63. Id-data dettaljata li tappoġġa lir-rapporti ta’ statistika (tabelli X) ma ssirx disponibbli għall-Kummissjoni f’waqtha għall-analiżi fl-uffiċċju u lanqas ma tkun f’format xieraq għal tali analiżi. B’riżultat ta’ dan, l-ambitu tal-analiżi mill-Kummissjoni huwa limitat għall-iċċekkjar tal-konsistenza interna ta’ dawn ir-rapporti. Din il-limitazzjoni tispjega għalfejn ċerti żbalji identifikati matul l-awditu tal-Qorti ma nqabdux matul l-analiżi fl-uffiċċju mill-Kummissjoni. 64. Ir-riżultati tal-analiżi fl-uffiċċju mwettqa mill-Kummissjoni jingħataw fil-qosor fil-Figura 2: FIGURA 2 ĦARSA ĠENERALI LEJN IL-KORREZZJONIJIET GĦAR-RAPPORTI TA’ STATISTIKA B’RIŻULTAT TAL-ANALIŻI FL-UFFIĊĊJU TAL-KUMMISSJONI +++++ TIFF +++++ 65. Filwaqt li l-Qorti identifikat xi nuqqasijiet fir-rigward tal-implimentazzjoni mill-Kummissjoni tal-proċeduri ta’ verifikazzjoni, l-għadd sinifikanti ta’ żbalji maqbuda mill-Kummissjoni għat-tliet tipi ta’ rapporti awditjati (FAEG SIAK, FAEŻR SIAK u FAEŻR li mhux SIAK) juri li l-analiżi tagħha fl-uffiċċju xorta waħda kapaċi taqbad għadd ta’ żbalji fil-biċċa l-kbira ta’ kompilazzjoni li ma ġewx identifikati fil-livell tal-Istati Membri. Dan jenfasizza wkoll li l-biċċa l-kbira tal-Istati Membri mhumiex kapaċi jipprovdu statistika kompleta u preċiża sal-iskadenza stabbilita. L-ANALIŻI MILL-KUMMISSJONI TAR-RAPPORTI TA’ STATISTIKA MATUL L-AWDITI TAL-KONFORMITÀ TAGĦHA MHIJIEX SUFFIĊJENTI 66. Kif spjegat hawn fuq, l-analiżi tar-rapporti fl-uffiċċju għandha ċerti limitazzjonijiet fl-ambitu iżda dawn jistgħu jiġu mmitigati matul iż-żjarat tal-awditjar tal-konformità lill-Istati Membri magħżula (li jiffurmaw parti mill-proċedura tal-approvazzjoni tal-kontijiet). 67. Madankollu, l-ambitu tax-xogħol ma kienx dettaljat biżżejjed fl-ebda wieħed mid-dokumenti interni tal-Kummissjoni. Dan irriżulta f’approċċi differenti meħuda mill-persunal tal-Kummissjoni matul iż-żjarat tal-awditjar tagħhom lil aġenziji tal-pagamenti. Barra minn hekk, l-ambitu tat-testijiet tar-rikonċiljazzjonijiet u ta’ verifikazzjoni kien limitat, u f’xi każijiet, saħansitra eskluda kontrolli fuq it-tnaqqis irrappurtat, minkejja li din l-informazzjoni hija kritika għall-kalkolu tar-rata tal-iżball residwu. 68. Il-biċċa l-kbira tal-iżbalji jew anomaliji misjuba mill-Kummissjoni matul l-awditi tal-konformità tagħhom huma relatati ma’ rapporti li jkopru l-miżuri tal-FAEŻR. Dawk l-aktar sinifikanti nqabdu fi tliet aġenziji tal-pagamenti awditjati bejn Settembru u Diċembru 2011. Madankollu, il-Kummissjoni jew ma talbitx lill-aġenziji tal-pagamenti rilevanti biex jissottomettu verżjonijiet ikkoreġuti tar-rapporti jew inkella rċiviethom tard wisq biex tikkunsidrahom għall-kalkolu tar-rata tal-iżball residwu ppubblikata fir-Rapport Annwali tal-Attività f’Marzu 2012. 69. Il-Qorti tqis li awditi tal-approvazzjoni ta’ konformità jistgħu jikkontribwixxu aħjar għat-titjib tal-kwalità tar-rapporti ta’ statistika tal-Istati Membri billi jagħtu aktar attenzjoni għall-verifikazzjoni tal-istatistika rrappurtata bi tqabbil mar-reġistri ta’ bażi tal-aġenziji tal-pagamenti. L-ISTIMA MILL-KUMMISSJONI TA’ PAGAMENTI IRREGOLARI MHIJIEX STATISTIKAMENT VALIDA U TĦALLI IMPATT FUQ L-AFFIDABBILTÀ TAD-DIKJARAZZJONI TA’ ASSIGURAZZJONI ANNWALI TAD-DĠ AGRIKOLTURA U ŻVILUPP RURALI L-APPROĊĊI TAL-ISTATI MEMBRI BIEX JITTIEĦDU KAMPJUNI ALEATORJI MHUMIEX DEJJEM STATISTIKAMENT VALIDI, U B’HEKK JAFFETTWAW IR-RAPPREŻENTATTIVITÀ TA’ TALI KAMPJUNI 70. Il-Qorti l-ewwel ivvalutat jekk il-Kummissjoni pprovdietx lill-Istati Membri bi gwida ċara dwar kif jittieħed kampjun aleatorju ta’ applikanti biex issirilhom spezzjoni fuq il-post u, t-tieni, jekk il-proċeduri implimentati mill-aġenziji tal-pagamenti żgurawx li l-applikanti ġew magħżula b’mod aleatorju u kienu kemm jista’ jkun rappreżentattivi tal-popolazzjoni sħiħa. Dwar l-ewwel punt, il-Qorti nnutat li l-Kummissjoni ma tipprovdix gwida ċara biżżejjed dwar il-kampjunar aleatorju u wkoll ma teħtieġx lill-aġenziji tal-pagamenti jivverifikaw ex-post jekk il-kampjun aleatorju huwiex rappreżentattiv tal-popolazzjoni sħiħa fir-rigward ta’ xi karatteristiċi ewlenin (eż. id-daqs tal-azjenda agrikola jew it-tip ta’ erja agrikola maħduma). 71. Dwar it-tieni punt, il-Qorti identifikat id-dgħufijiet li ġejjin fir-rigward tal-għażliet aleatorji: - l-aġenziji tal-pagamenti ma ddokumentawx b’mod ċar biżżejjed il-passi biex jiġu segwiti għall-għażla aleatorja ħalli tiġi evitata l-applikazzjoni ta’ metodi differenti minn sena għal oħra (Spanja- Castilla La Mancha, l-Italja-AGEA, il-Polonja u r-Rumanija); - il-kampjuni aleatorji kultant ittieħdu esklussivament minn popolazzjonijiet b’riskju għoli (Spanja- Castilla La Mancha), u dan irriżulta f’kampjun ibbażat fuq ir-riskju aktar milli wieħed aleatorju; - il-metodu ta’ kampjunar użat ta prijorità lil applikanti li kklejmjaw aktar minn miżura waħda bbażata fuq l-erja, li fisser li l-kampjun ma kienx rappreżentattiv bis-sħiħ tal-popolazzjoni kollha — applikanti għall-għajnuna kemm tal-SPUE u taż-Żona Żvantaġġata (LFA) kellhom aktar ċans jintgħażlu milli applikanti għall-għajnuna tas-SPUE biss (il-Bulgarija, ir-Repubblika Ċeka, il-Greċja u r-Rumanija); - xi applikanti ġodda għall-miżuri tal-FAEŻR ibbażati fuq l-erja ma kellhom ebda possibbiltà li jintgħażlu għal kontroll fuq il-post billi l-kampjun aleatorju ttieħed qabel l-iskadenza għas-sottomissjoni tal-applikazzjoni (il-Greċja); u - kien hemm differenzi sinifikanti mhux spjegati bejn il-popolazzjoni fil-kampjun aleatorju u l-popolazzjoni sħiħa fir-rigward ta’ xi karatteristiċi ewlenin, bħas-superfiċje medja ta’ art iddikjarata (l-Italja — AGEA). Dan jixħet dubju fuq il-metodoloġija għall-kampjunar aleatorju applikata. 72. Id-dgħufijiet imsemmija hawn fuq fil-kampjunar aleatorju tal-applikanti għal kontrolli fuq il-post mill-aġenziji tal-pagamenti affettwa r-rappreżentattività statistika tal-kampjuni u, konsegwentement, l-affidabbiltà tar-rati ta’ żball. Filwaqt li l-biċċa l-kbira ta’ dawn in-nuqqasijiet individwalment kien ikollhom impatt limitat biss fuq ir-rati ta’ żball, fil-każ ta’ aġenzija waħda tal-pagamenti (Spanja — Castilla La Mancha) l-impatt potenzjali jista’ jkun importanti billi l-problemi maqbuda kienu aktar severi. IL-METODU UŻAT MILL-KUMMISSJONI BIEX TISTIMA RATA TAL-IŻBALL RESIDWU MHUWIEX STATISTIKAMENT VALIDU 73. Il-Qorti vvalutat jekk il-kalkoli mill-Kummissjoni ta’ rata tal-iżball residwu kinux twettqu b’mod korrett mil-lat matematiku u jekk din setgħetx tipprovdi stimi statistikament validi tar-rati ta’ żball fil-pagamenti wara li kienu twettqu l-kontrolli kollha. 74. Qabel ir-RAA 2012 tiegħu, id-DĠ Agrikoltura u Żvilupp Rurali bbaża l-kalkolu tiegħu ta’ rata tal-iżball residwu fuq ir-riżultati tal-kontrolli fuq il-post irrappurtati fir-rapporti ta’ statistika tal-Istati Membri. Madankollu, biex tieħu inkunsiderazzjoni d-dgħufijiet fil-kontrolli amministrattivi u fuq il-post, il-Kummissjoni żiedet ir-rati ta’ żball irrappurtati b’25 %. 75. Fir-RAA 2012 tiegħu, wara valutazzjoni tal-affidabbiltà tal-proċeduri applikati, id-DĠ Agrikoltura u Żvilupp Rurali rreveda l-approċċ tiegħu. Il-Kummissjoni wettqet valutazzjonijiet ta’ kull aġenzija tal-pagamenti [32] u kkoreġiet ir-rati ta’ żball irrappurtati abbażi tar-riżultati ta’ dawn il-valutazzjonijiet (ara wkoll l-Anness I). Għaldaqstant fl-2012, ir-rati ta’ żball irrappurtati ġew aġġustati b’minn 2 għal 5 punti perċentwali f’37 minn 81 aġenzija tal-pagamenti. 76. B’riżultat ta’ dan, ir-rata tal-iżball residwu għall-infiq tal-FAEG SIAK għall-2012 ikkalkulata mill-Kummissjoni hija ta’ 2,4 %, jiġifieri 4,5 drabi daqs ir-rata ta’ żball ta’ 0,54 % [33] kkalkulata abbażi tar-rapporti ta’ statistika tal-Istati Membri. 77. Ir-riżultati tal-approċċ il-ġdid jikkonfermaw li jista’ jinkiseb aċċertament limitat biss mir-rapporti ta’ statistika, mid-dikjarazzjonijiet tad-diretturi tal-aġenziji tal-pagamenti u mix-xogħol imwettaq mill-korpi taċ-ċertifikazzjoni. Fil-fatt, fis-37 aġenzija tal-pagamenti li minnhom il-Kummissjoni ddeċidiet li tikkoreġi r-rata ta’ żball tal-FAEG SIAK, id-diretturi kienu ħarġu opinjoni mhux kwalifikata u, għal 32 minnhom, il-korpi taċ-ċertifikazzjoni kienu wkoll ħarġu opinjoni mhux kwalifikata. 78. Il-bidla fl-approċċ 2012 tirrikonoxxi d-dgħufijiet irrappurtati mill-Qorti fir-rapporti annwali tagħha u kkonfermati mis-Servizz tal-Awditjar Intern tal-Kummissjoni fl-2013. Filwaqt li l-Qorti tqis dan l-approċċ il-ġdid bħala pass fid-direzzjoni t-tajba, huwa applikat parzjalment biss u għandu jiġi nnutat li ż-żieda ta’ minn 2 għal 5 punti perċentwali fir-rati ta’ żball irrappurtati mhijiex statistikament valida u attwalment ma tipprovdix bażi affidabbli għall-istima tar-rata tal-iżball residwu. TABELLA 3 EVOLUZZJONI TAR-RATI TAL-IŻBALL L-AKTAR PROBABBLI TAL-QORTI U TAR-RATI TAL-IŻBALL RESIDWU TAL-KUMMISSJONI Sors: Ir-Rapporti Annwali tal-Qorti dwar l-Implimentazzjoni tal-baġit li jikkonċerna s-snin finanzjarji 2011 u 2012 u r-Rapport Annwali tal-Attività 2012 tad-Direttorat Ġenerali għall-Agrikoltura u l-Iżvilupp Rurali tal-Kummissjoni. Infiq | Ir-riżultati tal-Qorti tal-ittestjar tat-tranżazzjonijiet | Il-kalkolu mill-Kummissjoni tar-rati tal-iżball residwu | Limitu inferjuri | Rata tal-iżball l-aktar probabbli | Limitu superjuri | FAEG għas-sena finanzjarja 2011 | 1,1 % | 2,9 % | 4,7 % | 0,55 % | FAEG għas-sena finanzjarja 2012 | 1,7 % | 3,8 % | 5,9 % | 2,24 % | FAEŻR għas-sena finanzjarja 2011 [111] | 4,5 % | 7,7 % | 10,9 % | 1,89 % | FAEŻR għas-sena finanzjarja 2012 [111] | 4,5 % | 7,9 % | 11,3 % | 1,62 % | IL-LIVELL TA’ ŻBALL IRRAPPURTAT MID-DĠ AGRIKOLTURA U ŻVILUPP RURALI MA JISTAX JITQABBEL MAR-RATA TAL-IŻBALL L-AKTAR PROBABBLI TAL-QORTI 79. Il-Qorti qabblet il-metodoloġija tagħha stess għall-ittestjar tat-tranżazzjonijiet u l-istima tagħha tar-rata tal-iżball l-aktar probabbli mal-metodoloġija tal-Kummissjoni għall-kalkolu ta’ rata tal-iżball residwu. 80. Matul dawn l-aħħar snin, il-Kummissjoni b’mod konsistenti ppubblikat rati tal-iżball residwu aktar baxxi mir-rata tal-iżball l-aktar probabbli stmata mill-Qorti, kif muri fit-Tabella 3. 81. Id-differenzi sinifikanti bejn l-istimi mill-Qorti u mill-Kummissjoni tar-rati ta’ żball jeħtieġu kjarifika. Is-sejbiet tal-Qorti jissuġġerixxu li l-ispjegazzjonijiet jistgħu jinstabu fl-elementi li qed jingħataw fil-qosor fil-paragrafi li ġejjin. 82. L-ewwel nett, il-metodoloġiji użati għall-kalkolu tar-rati ta’ żball huma differenti. 83. It-tieni nett, fir-rigward tal-"aġġustamenti" magħmula mill-Kummissjoni (ara l-paragrafi 74 sa 78 hawn fuq), il-Qorti tqis li dawn mhumiex statistikament validi biex jieħdu inkunsiderazzjoni n-natura inaffidabbli tar-rapporti ta’ statistika tal-Istati Membri li huma l-elementi bażiċi għar-rata tal-iżball residwu stmata tagħha. 84. It-tielet nett, filwaqt li l-kampjuni ta’ benefiċjarji li sarilhom kontroll fuq il-post mill-aġenziji tal-pagamenti huma akbar b’mod sinifikanti mill-kampjuni tal-Qorti u għandhom, teoretikament, jippermettu stimi aktar preċiżi tar-rata tal-iżball residwu, in-nuqqasijiet identifikati fl-effettività tal-kontrolli u fil-kompilazzjoni tagħhom idgħajfu l-affidabbiltà tar-rapporti sottomessi lill-Kummissjoni. Min-naħa tagħha, il-Qorti twettaq bir-reqqa analiżijiet dokumentarji u fuq il-post, tal-kundizzjonijiet ta’ eliġibbiltà għall-pagamenti magħżula fil-kampjuni u, f’bosta każijiet, hija sabet żbalji li kien imisshom inqabdu mill-aġenziji tal-pagamenti permezz ta’ kontrolli amministrattivi jew fuq il-post. 85. Dan ikompli jintwera miż-żewġ graffs li ġejjin li janalizzaw l-iżbalji misjuba fit-tranżazzjonijiet ittestjati mill-Qorti għas-sena finanzjarja 2011. Il-Figura 3 turi li, fir-rigward at-tranżazzjonijiet tal-FAEG, 55 % tal-iżbalji misjuba mill-Qorti kien imisshom ġew ikkoreġuti fi stadju aktar bikri mill-aġenziji tal-pagamenti. 86. Il-Figura 4 turi li, fir-rigward tat-tranżazzjonijiet tal-FAEŻR, 76 % tal-iżbalji misjuba mill-Qorti kien imisshom ġew ikkoreġuti fi stadju aktar bikri mill-aġenziji tal-pagamenti. FIGURA 3 TIPI TA’ ŻBALJI MISJUBA FL-AWDITU TAL-QAFAS TAR-REGOLARITÀ TAT-TRANŻAZZJONIJIET RELATATI MAL-AGRIKOLTURA: SUQ U APPOĠĠ DIRETT (IS-SENA FINANZJARJA 2011) +++++ TIFF +++++ Sors: Ir-Rapport Annwali tal-Qorti dwar l-Implimentazzjoni tal-baġit għas-sena finanzjarja 2011. 87. Ir-raba’ nett, l-impatt kwantitattiv ta’ żball jista’ jiġi vvalutat mill-Qorti b’mod differenti minn dak li hu rrakkomandat mil-linji gwida tal-Kummissjoni. Pereżempju, il-Qorti tikklassifika ksur materjali tar-regoli tal-akkwist pubbliku bħala żball 100 % (billi t-tranżazzjoni ma kellhiex tiġi awtorizzata l-ewwel nett) filwaqt li l-linji gwida tal-Kummissjoni jeħtieġu valutazzjoni tas-"serjetà" tal-ksur li jista’ jirriżulta fi żball li jkun stmat fil-livell ta’ 20 % biss tal-pagament sħiħ. 88. Il-ħames nett, il-ksur tar-regoli ta’ kundizzjonalità huwa inkluż fil-komputazzjoni tar-rata ta’ żball stmata mill-Qorti, filwaqt li l-Kummissjoni teskludi tali ksur mill-kalkolu tagħha tar-rati tal-iżball residwu. Pereżempju, il-ksur tal-kundizzjonalità rrappreżenta 0,2 punti perċentwali tar-rata tal-iżball l-aktar probabbli kkalkulata għall-infiq tal-FAEG mill-Qorti fl-2011. 89. Finalment, il-kontrolli tal-aġenziji tal-pagamenti jitwettqu ex-ante (jiġifieri qabel isir il-pagament) filwaqt li l-Qorti tawditja pagamenti li jkunu saru (jiġifieri ex-post). FIGURA 4 TIPI TA’ ŻBALJI MISJUBA FL-AWDITU TAL-QAFAS TAR-REGOLARITÀ TAT-TRANŻAZZJONIJIET RELATATI MAL-IŻVILUPP RURALI (IS-SENA FINANZJARJA 2011) +++++ TIFF +++++ Sors: Ir-Rapport Annwali tal-Qorti dwar l-Implimentazzjoni tal-baġit għas-sena finanzjarja 2011. KONKLUŻJONIJIET U RAKKOMANDAZZJONIJIET 90. Il-Qorti vvalutat jekk ir-rapporti li fihom ir-riżultati tal-kontrolli amministrattivi u fuq il-post tal-aġenziji tal-pagamenti li jkopru s-sena tal-klejms 2010 kinux affidabbli. Hija eżaminat ukoll jekk l-użu mill-Kummissjoni ta’ dawn ir-rapporti ta’ statistika u l-kalkolu tagħha ta’ rata tal-iżball residwu tawx stima statistikament valida tal-irregolaritajiet fil-pagamenti. Kumplessivament, il-Qorti tikkonkludi li r-riżultati tal-kontrolli tal-infiq agrikolu mwettqa mill-Istati Membri u rrappurtati mill-Kummissjoni mhumiex affidabbli. JEĦTIEĠ TITJIB KBIR FL-EFFETTIVITÀ TAL-KONTROLLI AMMINISTRATTIVI KIF UKOLL TA’ DAWK FUQ IL-POST IMWETTQA MILL-AĠENZIJI TAL-PAGAMENTI 91. L-awditi preċedenti tal-Qorti kif ukoll l-awditi tal-Kummissjoni stess juru li s-sistemi fis-seħħ għall-kontrolli amministrattivi u fuq il-post kienu biss parzjalment effettivi, u b’hekk idgħajfu serjament l-affidabbiltà tal-informazzjoni li l-Istati Membri jagħtu lill-Kummissjoni (il-paragrafi 30 sa 36). RAKKOMANDAZZJONI 1 Il-Kummissjoni għandha tiżgura li l-kontrolli amministrattivi u fuq il-post imwettqa mill-aġenziji tal-pagamenti jkunu effettivi. Għalhekk, il-Kummissjoni għamlet u terġa’ tagħmel ir-rakkomandazzjonijiet speċifiċi li ġejjin li kienu inklużi fl-aħħar żewġ Rapporti Annwali tagħha: - l-aġenziji tal-pagamenti għandhom itejbu l-kontrolli amministrattivi tagħhom b’mod sinifikanti (proċeduri għall-verifikazzjoni tal-klejms, qbid ta’ nfiq ineliġibbli) u jużaw l-informazzjoni rilevanti kollha disponibbli għalihom biex jaqbdu u jikkoreġu żbalji li hemm fl-applikazzjonijiet; - il-kwalità tad-databases LPIS għandha titjieb b’mod sinifikanti sabiex jiġu identifikati l-erjas ineliġibbli b’mod ċar;u - spezzjonijiet fuq il-post għandhom jitwettqu b’mod aktar rigoruż sabiex l-erjas u l-infiq eliġibbli jiġu ddeterminati b’mod korrett. IR-RAPPORTI TA’ STATISTIKA PRODOTTI MILL-AĠENZIJI TAL-PAGAMENTI GĦANDHOM JIĠU VVERIFIKATI U KKOMPILATI B’MOD AKTAR RIGORUŻ QABEL JINTBAGĦTU LILL-KUMMISSJONI 92. Għalkemm il-Kummissjoni tipprovdi linji gwida dettaljati għall-kompilazzjoni tar-rapporti ta’ statistika, l-aġenziji tal-pagamenti mhux dejjem japplikawhom b’mod korrett. Barra minn hekk, id-data inkluża fir-rapporti ħafna drabi kienet inkompleta jew kienet ibbażata fuq stimi billi r-rapporti ġew iffinalizzati qabel l-applikazzjonijiet kienu ġew ipproċessati (il-paragrafi 37 sa 41). 93. Il-biċċa l-kbira tal-aġenziji tal-pagamenti awditjati ma kellhomx proċeduri bil-miktub fis-seħħ biex jistabbilixxu l-preċiżjoni tar-rapporti qabel is-sottomissjoni tagħhom lill-Kummissjoni. Filwaqt li huma wettqu xi testijiet ta’ verifikazzjoni, in-natura u l-firxa ta’ dawn it-testijiet kienu limitati u ma kinux kapaċi jaqbdu żbalji li ġew identifikati aktar tard jew mill-analiżi fl-uffiċċju tal-Kummissjoni jew inkella mill-awditu tal-Qorti. Barra minn hekk, il-biċċa l-kbira tal-kontrolli mwettqa mill-aġenziji tal-pagamenti ma ġewx dokumentati b’mod xieraq (il-paragrafi 42 sa 46). RAKKOMANDAZZJONI 2 Il-Kummissjoni għandha ttejjeb iċ-ċarezza tal-linji gwida tagħha għall-kompilazzjoni tar-rapporti ta’ statistika. B’mod partikolari l-linji gwida għandhom jipprovdu istruzzjonijiet dwar id-dati ta’ skadenza li għandhom jintużaw u dwar it-trattament ta’ applikazzjonijiet li jkunu għadhom ma ġewx ipproċessati kif ukoll dwar in-natura u l-firxa tat-testijiet biex jitwettqu mill-aġenziji tal-pagamenti qabel ir-rapporti jiġu sottomessi lill-Kummissjoni. L-aġenziji tal-pagamenti tal-Istati Membri għandhom jistabbilixxu proċeduri bil-miktub għall-verifikazzjoni u l-kompilazzjoni tad-data inkluża fir-rapporti u għandhom jiddokumentaw b’mod adegwat il-kontrolli kollha mwettqa. IX-XOGĦOL TAL-KORPI TAĊ-ĊERTIFIKAZZJONI MA JIPPROVDIX LILL-KUMMISSJONI B’AĊĊERTAMENT SUFFIĊJENTI FIR-RIGWARD TAL-AFFIDABBILTÀ TAR-RAPPORTI TA’ STATISTIKA 94. Il-korpi taċ-ċertifikazzjoni ma jipprovdux lill-Kummissjoni b’aċċertament suffiċjenti dwar l-adegwatezza tal-kontrolli fuq il-post mwettqa mill-aġenziji tal-pagamenti kif ukoll dwar l-affidabbiltà tal-istatistika (il-paragrafi 47 sa 57). RAKKOMANDAZZJONI 3 Il-Kummissjoni għandha temenda l-linji gwida maħruġa lill-korpi taċ-ċertifikazzjoni u timmonitorja l-implimentazzjoni korretta tagħhom. L-emendi għandhom jitfasslu: - biex iżidu l-kampjun minimu ta’ kontrolli fuq il-post tal-aġenziji tal-pagamenti biex jiġu ttestjati mill-korpi taċ-ċertifikazzjoni; - biex jirrikjedu t-twettiq mill-ġdid ta’ tali kontrolli minflok li jiġu biss akkumpanjati mill-ispetturi tal-aġenziji tal-pagamenti; u - biex jiċċaraw aktar ix-xogħol ta’ verifikazzjoni li għandu jitwettaq fuq il-kompilazzjoni tar-rapporti ta’ statistika. UŻU MHUX XIERAQ U ANALIŻI LIMITATA TAL-ISTATISTIKA TAL-ISTATI MEMBRI MILL-KUMMISSJONI 95. Il-Qorti ma tqisx li s-sistema ta’ informazzjoni tal-Kummissjoni dwar ir-riżultati tal-kontrolli tal-Istati Membri taqdi l-ħtiġijiet tal-Kummissjoni b’mod effettiv. Xi informazzjoni attwalment disponibbli mhijiex rilevanti bis-sħiħ jew hija inkompleta u impreċiża għall-iskop li tintuża fil-fatt fir-Rapport Annwali tal-Attività u fil-proċedura ta’ kwittanza (il-paragrafi 58 sa 62). 96. L-analiżi limitata tal-istatistika tal-Istati Membri mill-Kummissjoni ma tistax tiżgura l-affidabbiltà ta’ l-istess statistika. L-analiżi fl-uffiċċju mill-Kummissjoni tar-rapporti ta’ statistika hija limitata għall-iċċekkjar tal-konsistenza interna tal-informazzjoni li fihom iżda ma tippermettix il-verifikazzjoni tal-kontenut tagħhom bi tqabbil mad-data ta’ bażi (il-paragrafi 63 sa 65). 97. Dawn il-limitazzjonijiet mhumiex immitigati bis-sħiħ matul l-awditi fuq il-post (tal-konformità) li tagħmel il-Kummissjoni fl-Istati Membri magħżula. Barra minn hekk, meta l-Kummissjoni identifikat data skorretta fir-rapporti ta’ statistika matul tali awditi, dan ma rriżultax f’korrezzjoni tad-data użata fir-Rapport Annwali tal-Attività (il-paragrafi 66 sa 69). RAKKOMANDAZZJONI 4 Il-Kummissjoni għandha tiżgura li hija tirċievi informazzjoni kompleta dwar il-kontrolli mwettqa mill-aġenziji tal-pagamenti fl-aktar żmien xieraq. B’mod partikolari, l-iskadenzi għas-sottomissjoni tar-rapporti ta’ statistika lill-Kummissjoni għandhom jiġu eżaminati mill-ġdid bil-ħsieb li jiġu allinjati aħjar maż-żmien fis-sena meta jiġu verament ivverifikati u użati mis-servizzi tal-Kummissjoni. Dan huwa importanti b’mod partikolari għall-kalkolu mill-Kummissjoni tar-rata tal-iżball residwu. Il-Kummissjoni għandha tarmonizza s-sistemi għall-verifikazzjoni tar-rapporti ta’ statistika. Kemm jista’ jkun, il-verifikazzjonijiet fl-uffiċċju għandhom jiġu awtomatizzati u jinkludu rikonċiljazzjoni sistematika tad-data fir-rapporti mad-data ta’ bażi. L-awditi tal-konformità tal-Kummissjoni għandhom ikopru wkoll l-analiżi tal-verifikazzjonijiet imwettqa mill-aġenziji tal-pagamenti u mill-korpi taċ-ċertifikazzjoni. L-ISTIMA MILL-KUMMISSJONI TAR-RATA TAL-IŻBALL RESIDWU MHIJIEX STATISTIKAMENT VALIDA 98. Fir-Rapport Annwali tal-Attività tad-DĠ Agrikoltura u Żvilupp Rurali, id-dikjarazzjoni ta’ assigurazzjoni tad-Direttur Ġenerali li tkopri, fost l-oħrajn, il-legalità u r-regolarità ta’ tranżazzjonijiet fil-livell tal-benefiċjarji finali, hija appoġġata minn rati tal-iżball residwu li jiġu stmati abbażi ta’ rapporti ta’ statistika tal-Istati Membri dwar ir-riżultati tal-kontrolli amministrattivi u fuq il-post tal-aġenziji tal-pagamenti. 99. Minħabba d-dgħufijiet fl-istatistika tal-Istati Membri kif muri fir-rapport attwali, dik l-istatistika fiha nfisha ma tipprovdix bażi affidabbli għall-istimi mill-Kummissjoni tar-rata tal-iżball residwu. Barra minn hekk, l-aġġustamenti tal-Kummissjoni tar-rati ta’ żball komputati għal kull aġenzija tal-pagamenti mhumiex statistikament validi u lanqas ma hija valida r-rata tal-iżball residwu (il-paragrafi 73 sa 78). RAKKOMANDAZZJONI 5 Il-Kummissjoni għandha, fuq il-bażi tax-xogħol tal-aġenziji tal-pagamenti u r-rwol estiż tal-korpi taċ-ċertifikazzjoni, tieħu l-miżuri meħtieġa biex tasal għal stima statistikament valida tal-impatt attwali ta’ irregolaritajiet fuq il-pagamenti wara li jkunu twettqu l-kontrolli kollha. Madankollu, ikun meħtieġ titjib sostanzjali tal-affidabbiltà u tal-validità statistika tax-xogħol imwettaq kemm mill-aġenziji tal-pagamenti kif ukoll mill-korpi taċ-ċertifikazzjoni (skont kif ġie stipulat fir-rapport attwali) sabiex jippermetti lill-Kummissjoni [34] toħroġ stima valida ta’ rata tal-iżball residwu minnu. Dan ir-Rapport ġie adottat mill-Awla I, immexxija mis-Sur Jan KINŠT, Membru tal-Qorti tal-Awdituri, fil-Lussemburgu fil-laqgħa tagħha tat- 18 ta’ Diċembru 2013. Għall-Qorti tal-Awdituri +++++ TIFF +++++ Vítor Manuel da Silva Caldeira President [1] L-istruttura tal-informazzjoni hija dettaljata fir-Regolament tal-Kummissjoni (UE) Nru 825 2010 tal- 20 ta’ Settembru 2010 li jistabbilixxi l-forma u l-kontenut tal-informazzjoni dwar il-kontabbiltà li għandha tiġi sottomessa lill-Kummissjoni għall-fini tal-approvazzjoni tal-kontijiet tal-FAEG u tal-FAEŻR kif ukoll għall-finijiet ta’ monitoraġġ u previżjoni (ĠU L 247, 21.9.2010, p. 1). [2] Ir-Regolament tal-Kunsill (KE) Nru 1290/2005 tal- 21 ta’ Ġunju 2005 dwar il-finanzjament tal-Politika Agrikola Komuni (ĠU L 209, 11.8.2005, p. 1). [3] Bl-eċċezzjoni ta’ ċerti miżuri bħal miżuri ta’ promozzjoni u l-iskema ta’ frott għall-iskejjel, li huma kofinanzjati. [4] L-SPU hija skema ta’ appoġġ ta’ introjtu għall-bdiewa li għandhom f’idejhom drittijiet għal pagament u li jattivawhom b’mod annwali bl-art agrikola għad-dispożizzjoni tagħhom sabiex jirċievu l-pagament. Id-drittijiet ġew allokati lill-bdiewa bl-użu ta’ mudelli pprovduti mil-leġiżlazzjoni tal-UE. [5] Il-Bulgarija, ir-Repubblika Ċeka, l-Estonja, Ċipru, il-Latvja, il-Litwanja, l-Ungerija, il-Polonja, ir-Rumanija u s-Slovakkja. [6] Is-SAPS hija skema simplifikata ta’ appoġġ ta’ introjtu mmirata lejn il-bdiewa u mħallsa b’mod annwali abbażi tal-erja ta’ art eliġibbli għad-dispożizzjoni tagħhom. [7] Għar-rappurtar fuq il-miżuri ta’ għajnuna diretta, ara l-Artikolu 84(1) tar-Regolament tal-Kummissjoni (KE) Nru 1122/2009 tat- 30 ta’ Novembru 2009 li jistabbilixxi regoli dettaljati għall-implimentazzjoni tar-Regolament tal-Kunsill (KE) Nru 73/2009 fir-rigward tal-kundizzjonalità, il-modulazzjoni u s-sistema integrata ta’ amministrazzjoni u kontroll, skont l-iskemi ta’ appoġġ (dirett) għall-bdiewa previsti għal dak ir-Regolament, kif ukoll għall-implimentazzjoni tar-Regolament tal-Kunsill (KE) Nru 1234/2007 fir-rigward tal-kundizzjonalità skont l-iskema ta’ appoġġ prevista għas-settur tal-inbid (ĠU L 316, 2.12.2009, p. 65). Għar-rappurtar dwar il-miżuri tal-FAEŻR, ara l-Artikolu 31 tar-Regolament tal-Kummissjoni (UE) Nru 65/2011 tas- 27 ta’ Jannar 2011 li jistabbilixxi regoli dettaljati għall-implimentazzjoni tar-Regolament tal-Kunsill (KE) Nru 1698/2005, dwar l-implimentazzjoni ta’ proċeduri ta’ kontroll kif ukoll kundizzjonalità fir-rigward ta’ miżuri ta’ appoġġ għall-iżvilupp rurali (ĠU L 25, 28.1.2011, p. 8). [8] Skont l-Artikolu 31 tar-Regolament (KE) Nru 1122/2009, il-kontrolli fuq il-post għandhom ikopru mill-anqas 5 % tal-benefiċjarji kollha u l-Istati Membri għandhom jagħżlu b’mod aleatorju bejn 20 % u 25 % minn dawn il-5 % tal-benefiċjarji. Dawk li jifdal għandhom jintgħażlu abbażi ta’ analiżi tar-riskju. [9] Skont l-Artikolu 25 tar-Regolament (KE) Nru 65/2011, l-infiq kopert minn kontrolli fuq il-post għandu jirrappreżenta mill-anqas 4 % tal-infiq imħallas f’dik is-sena u total ta’ mill-anqas 5 % tal-infiq għall-perjodu ta’ programmazzjoni kollu. Dan ir-regolament introduċa wkoll rekwiżit għat-teħid ta’ kampjun aleatorju ta’ benefiċjarji biex jiġi ċċekkjat fuq il-post (bejn 20 % u 25 % tal-infiq magħżul għal kontrolli fuq il-post). [10] Hemm erba’ popolazzjonijiet ta’ nfiq: infiq tal-FAEG kopert mis-SIAK, FAEG mhux kopert mis-SIAK, FAEŻR kopert mis-SIAK u FAEŻR mhux kopert mis-SIAK. [11] Din il-valutazzjoni ilha rikjesta mill-Kummissjoni mis-sena finanzjarja 2008. [12] Id-daqs tal-kampjun jiddependi fuq l-aċċertament li l-korp taċ-ċertifikazzjoni jkun jista’ jikseb mill-funzjonament tas-sistema ta’ kontroll intern tal-aġenzija tal-pagamenti. [13] Skont il-linja gwida tal-Kummissjoni, ix-xogħol tal-KĊ ma għandux ikun limitat għall-verifikazzjoni tal-kwalità tal-kontroll fuq il-post tal-aġenzija tal-pagamenti, iżda għandu jkopri t-trattament kollu kemm hu tal-fajl, mir-riċevuta tal-applikazzjoni għall-għajnuna sal-kalkolu u l-eżekuzzjoni tal-pagament finali, inkluża l-applikazzjoni ta’ tnaqqis u ta’ sanzjonijiet. [14] L-Artikolu 59(5) tar-Regolament (UE, EURATOM) Nru 966/2012 tal-Parlament Ewropew u tal-Kunsill tal- 25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (ĠU L 298 26.10.2012, p. 1). [15] L-Istati Membri li ġejjin (aġenziji tal-pagamenti) ġew inklużi fl-ambitu tal-awditu: il-Bulgarija (SFA), ir-Repubblika Ċeka (SAIF), il-Greċja (OPEKEPE), Spanja (Castilla-La Mancha), l-Italja (AGEA), il-Polonja (ARMA), ir-Rumanija (PIAA u PARDF) u r-Renju Unit (RPA). [16] Il-Qorti tikkalkula l-istima tagħha tal-iżball minn kampjun rappreżentattiv. Iċ-ċifra kkwotata hija l-aħjar stima. Il-Qorti hija 95 % fiduċjuża li r-rata ta’ żball fil-popolazzjoni hija bejn 1,1 % u 4,7 % għall-2011 u bejn 1,7 % u 5,9 % għall-2012 (il-limiti inferjuri u superjuri tal-iżball rispettivament). [17] Ara r-Rapporti Annwali tal-Qorti dwar l-implimentazzjoni tal-baġit fir-rigward tas-snin finanzjarji 2010-2012. [18] Ir-Rapport Speċjali Nru 5/2011 Skema ta’ Pagament Uniku (L-SPS): kwistjonijiet li għandhom jiġu indirizzati biex titjieb il-ġestjoni finanzjarja soda tagħha, u r-Rapport Speċjali Nru 16/2012. L-effettività tal-Iskema ta’ Pagament Uniku skont l-Erja bħala sistema transizzjonali li tappoġġa lill-bdiewa fl-Istati Membri ġodda (http://eca.europa.eu). [19] L-LPIS hija database li fih hemm irreġistrata l-erja agrikola sħiħa (ħbula referenzjali) tal-Istat Membru u l-erjas eliġibbli. L-affidabbiltà tiegħu hija ta’ importanza kruċjali għall-kwalità tal-kontrolli reċiproċi amministrattivi li jivverifikaw li tiġi mħallsa għajnuna għall-art eliġibbli biss. [20] Ara l-Eżempju 3.3 tar-Rapport Annwali 2011 tal-Qorti (ĠU C 344, 12.11.2012, p. 1). [21] Matul l-awditi 2010-2012 għad-DAS tas-sistemi tal-SPU/SPUE, il-Qorti wettqet mill-ġdid 80 kontroll fuq il-post imwettqa mill-ispetturi tal-aġenziji tal-pagamenti f’10 Stati Membri. Dan kien jinvolvi il-kejl mill-ġdid u d-determinazzjoni ta’ erjas għal 511-il ħabel tar-raba’. Il-Qorti sabet li 11 % tal-ħbula tar-raba’ kienu milquta minn żball billi l-erjas determinati mill-Qorti kellhom differenza akbar mill-marġnijiet tollerabbli mill-erjas stabbiliti mill-aġenziji tal-pagamenti. [22] Minn 178 tranżazzjoni fl-2011 u 177 fl-2012, 160 tranżazzjoni biss, relatati mal-infiq tal-iżvilupp rurali, it-18 u s-17 li jifdal, rispettivament, relatati mal-infiq fuq l-ambjent u l-azzjoni klimatika, affarijiet marittimi u sajd, u s-saħħa u l-ħarsien tal-konsumatur. [23] Il-Qorti tikkalkula l-istima tagħha tal-iżball minn kampjun rappreżentattiv. Iċ-ċifra kkwotata hija l-aħjar stima. Il-Qorti hija 95 % fiduċjuża li r-rata ta’ żball fil-popolazzjoni hija bejn 4,5 % u 10,9 % għall-2011 u bejn 4,5 % u 11,3 % għall-2012 (il-limiti inferjuri u superjuri tal-iżball rispettivament). [24] Ara r-Rapporti Annwali tal-Qorti dwar l-implimentazzjoni tal-baġit fir-rigward tas-snin finanzjarji 2010-2012. [25] L-għan kien li jiġu analizzati mill-anqas 15-il fajl f’kull aġenzija tal-pagamenti għal kull waħda mit-3 popolazzjonijiet ta’ nfiq inkużi fl-ambitu tal-awditu. Minħabba d-daqs tal-kampjuni u l-fatt li fil-biċċa l-kbira ntgħażlu b’ġudizzju, mhuwiex possibbli li jiġu estrapolati r-riżultati ta’ dawn it-testijiet għall-popolazzjoni kollha. [26] Xi miżuri ta’ żvilupp rurali għandhom kemm komponent relatat mal-erja kif ukoll komponent relatat mal-investiment, u dawn kien imisshom ġew irrappurtati separatament f’żewġ tabelli differenti. [27] Żjarat in-situ huma definiti fl-Artikolu 26(4) mir-Regolament tal-Kummissjoni (KE) Nru 1975/2006 tas- 7 ta’ Diċembru 2006 li jistabbilixxi regoli dettaljati għall-implimentazzjoni tar-Regolament (KE) Nru 1698/2005 dwar l-implimentazzjoni tal-proċeduri ta’ kontroll kif ukoll il-konformità reċiproka rigward il-miżuri ta’ sostenn għall-iżvilupp rurali (ĠU L 368, 23.12.2006, p. 74). L-iskop tagħhom huwa li jiġi vverifikat it-twettiq fiżiku ta’ proġett. Normalment dawn ma jissodisfawx ir-rekwiżiti kollha ta’ kontrolli fuq il-post definiti bl-Artikolu 27 tal-istess regolament. [28] Il-livell ta’ materjalità ġie stabbilit f’livell ta’ 5 % tat-total rilevanti tal-popolazzjonijiet awditjati (FAEG SIAK, FAEŻR SIAK u FAEŻR li mhux SIAK). [1111] Fil-każ tal-Bulgarija, il-Greċja u r-Rumanija, il-proċedura tar-rinforz tal-aċċertament fir-rigward tal-legalità u r-regolarità tat-tranżazzjonijiet ta’ bażi ġiet introdotta fl-2011 għas-sena tal-klejms 2010 u kopriet il-popolazzjonijiet FAEG SIAK u FAEŻR SIAK. Għal dawn it-tliet Stati Membri, il-KĊ wettqu testijiet sostantivi u wettqu mill-ġdid l-ispezzjonijiet fuq il-post. [29] Ir-Regolament tal-Kunsill (KE) Nru 73/2009 tad- 19 ta’ Jannar 2009 li jistabbilixxi regoli komuni għal skemi ta’ appoġġ dirett għal bdiewa fi ħdan il-politika agrikola komuni u li jistabbilixxi ċerti skemi ta’ appoġġ għal bdiewa, u li jemenda r-Regolamenti (KE) Nru 1290/2005, (KE) Nru 247/2006, (KE) Nru 378/2007 u li jirrevoka r-Regolament (KE) Nru 1782/2003 (ĠU L 30, 31.1.2009, p. 16). [30] "L-istruzzjonijiet tal-Kummissjoni, jippermettu marġni ta’ tolleranza ta’ 2 % bejn l-ammonti ta’ għajnuna vvalidati mill-aġenzija tal-pagamenti u l-ammonti stabbiliti mill-korp taċ-ċertifikazzjoni u marġni ulterjuri ta’ tolleranza ta’ 2 % għal ġbir skorrett ta’ statistika tal-ispezzjoni mill-aġenzija tal-pagamenti. Iż-żewġ marġnijiet ta’ tolleranza jippermettu lill-korp taċ-ċertifikazzjoni jivvalida rati tal-iżball residwu li jistgħu jiġu ddikjarati b’mod insuffiċjenti sa 4 punti perċentwali u b’hekk jimminaw is-sett ta’ livell limitu ta’ materjalità." (Sors: Il-paragrafu 3.37 tar-Rapport Annwali 2011 tal-Qorti). [31] L-Artikolu 29(2) tar-Regolament (KE) Nru 73/2009. [32] Dawn il-valutazzjonijiet għall-2011 kienu jikkonsistu f’analiżiijiet fl-uffiċċju tal-informazzjoni disponibbli għas-servizzi tal-Kummissjoni (riżultati tal-awditi tal-konformità, rapporti tal-Qorti u rapporti tal-korpi taċ-ċertifikazzjoni) li fil-biċċa l-kbira kienu relatati ma’ snin preċedenti. [33] Il-medja pponderata tar-rati ta’ żball għall-UE 27 irrappurtati mill-Istati Membri fir-rapporti ta’ statistika għall-popolazzjoni ta’ nfiq tal-FAEG SIAK. [111] Minn 178 tranżazzjoni fl-2011 u 177 fl-2012, 160 tranżazzjoni biss, relatati man-nefqa tal-iżvilupp rurali, u t-18 u 17 li jifdal, rispettivament, relatati mal-infiq fuq l-ambjent u l-azzjoni dwar il-klima, l-affarijiet marittimi u s-sajd, u s-saħħa u l-ħarsien tal-konsumatur. [34] Ara l-paragrafu 27 tal-Opinjoni Nru 1/2012 tal-Qorti dwar ċerti proposti għal regolamenti dwar il-Politika Agrikola Komuni għall-perjodu tal-2014-2020. -------------------------------------------------- ANNESS I STABBILIMENT TAR-RATI TAL-IŻBALL RESIDWU MILL-KUMMISSJONI GĦAR-RAA 2012 +++++ TIFF +++++ Nota: L-aġenziji tal-pagamenti jittrażmettu lill-Kummissjoni r-riżultati tal-kontrolli amministrattivi u fuq il-post tagħhom għall-erba’ popolazzjonijiet ta’ nfiq (tnejn għall-FAEŻR u tnejn għall-FAEG). Il-Kummissjoni tikkalkula r-rata tal-iżball residwu għall-FAEG u l-FAEŻR abbażi tar-riżultati tal-kontrolli fuq il-post (ta’ kampjun aleatorju) imwettqa mill-aġenziji tal-pagamenti. Għall-kalkolu tar-rata tal-iżball aleatorju, il-Kummissjoni ma tiħux kont tat-tnaqqis finanzjarju applikat mill-Istati Membri għal ksur tal-kundizzjonalità (il-Qorti tinkludi tali tnaqqis). -------------------------------------------------- ANNESS II RIŻULTATI TAL-VALUTAZZJONIJIET TAS-SISTEMI TA’ SORVELJANZA U KONTROLL MAGĦŻULA – FAEG SIAK Sors: Ir-Rapporti Annwali tal-Qorti għall-2010-2012. Sena | Stat Membru | Skema | Proċeduri amministrattivi u ta’ kontroll biex jiżguraw il-pagament korrett inkluża l-kwalità tad-databases | Tipi ta’ dgħufijiet identifikati (li għandhom impatt fuq l-affidabbiltà tal-istatistika dwar il-kontroll) | Metodoloġija, għażla, eżekuzzjoni, kontroll tal-kwalità u rappurtar tar-riżultati individwali tal-ispezzjonijiet fuq il-post | Tipi ta’ dgħufijiet identifikati (li għandhom impatt fuq l-affidabbiltà tal-istatistika dwar il-kontroll) | 2010 | Il-Ġermanja (Is-Sassonja t’Isfel) | SPU | Effettivi | - | Parzjalment effettivi | L-erja eliġibbli għal grupp ta’ wċuħ tar-raba’ mhijiex iddeterminata b’mod korrett | Il-Germanja (Is-Sassonja) | SPU | Effettivi | - | Effettivi | - | Spanja (Castilla La Mancha) | SPU | Parzjalment effettivi | Erjas ineliġibbli fuq mergħa permanenti kopert b’foresta densa mhumiex identifikati b’mod affidabbli Penali għal dikjarazzjonijiet eċċessivi u insuffiċjenti mhumiex applikati b’mod korrett Trattament skorrett tal-modifiki għall-klejms. | Parzjalment effettivi | L-allokazzjoni tal-popolazzjoni kkontrollata għall-għażla bbażata fuq ir-riskju jew aleatorja fl-istatistika dwar il-kontroll issir ex post Żjarat rapidi fil-post huma ttrattati bħala kontrolli fuq il-post | Spanja (Extremadura) | SPU | Parzjalment effettivi | Erjas ineliġibbli fuq mergħa permanenti kopert b’foresta densa mhumiex identifikati b’mod affidabbli Trattament skorrett tal-modifiki għall-klejms LPIS mhux aġġornat b’mod korrett wara kontrolli fuq il-post Il-kunċett tal-iżball ovvju mhuwiex applikat b’mod korrett | Parzjalment effettivi | L-erja eliġibbli għal grupp ta’ wċuħ tar-raba’ mhijiex iddeterminata b’mod korrett | Il-Pajjiżi l-Baxxi | SPU | Effettivi | - | Parzjalment effettivi | Kwalità insuffiċjenti tal-kontrolli fuq il-post | Ir-Renju Unit (Wales) | SPU | Effettivi | - | Parzjalment effettivi | Żjarat rapidi fil-post huma ttrattati bħala kontrolli fuq il-post Kwalità insuffiċjenti tal-kontrolli fuq il-post | 2011 | Id-Danimarka | SPU | Parzjalment effettivi | Dgħufijiet fir-rigward tal-LPIS Dgħufijiet fil-proċedura tar-reġistrazzjoni ta’ klejms Il-korrezzjonijiet ta’ żbalji ovvji ma jissodisfawx il-kunċett ta’ żball ovvju | Parzjalment effettivi | Kwalità insuffiċjenti fil-kejl tal-erja matul kontrolli fuq il-post | Spanja (Galicia) | SPU | Parzjalment effettivi | Dgħufijiet fir-rigward tal-LPIS Nuqqas ta’ aġġornament tal-LPIS wara kontrolli fuq il-post Rendikont insuffiċjenti tal-entrati fid-databases tas-SIAK | Parzjalment effettivi | Kwalità insuffiċjenti fil-kejl tal-erja matul kontrolli fuq il-post Informazzjoni skorretta jew inkompleta fir-rapporti ta’ spezzjoni tal-kontrolli fuq il-post | L-Italja (Lombardija) | SPU | Parzjalment effettivi | Nuqqas ta’ aġġornament tal-LPIS wara kontrolli fuq il-post Il-klejms ma fihomx informazzjoni li tippermetti li jiġi ddeterminat il-lok tal-ħbula tar-raba’ agrikoli Il-korrezzjonijiet ta’ żbalji ovvji ma jissodisfawx il-kunċett ta’ żball ovvju | Effettivi | - | L-Ungerija | SPUE | Parzjalment effettivi | Nuqqas ta’ aġġornament tal-LPIS wara kontrolli fuq il-post Kontrolli retroattivi limitati biss ta’ dikjarazzjonijiet eċċessivi potenzjali fi snin preċedenti Bażi skorretta għall-kalkolu tal-pagamenti | Parzjalment effettivi | Ebda tpaċija tad-dikjarazzjonijiet eċċessivi u insuffiċjenti tal-erja misjuba fi ħdan grupp ta’ uċuħ tar-raba Kwalità insuffiċjenti fil-kejl tal-erja matul kontrolli fuq il-post | L-Awstrija | SPU | Parzjalment effettivi | Dgħufijiet fir-rigward tal-LPIS Bażi skorretta għall-kalkolu tal-pagamenti | Effettivi | - | Il-Finlandja | SPU | Parzjalment effettivi | Rendikont insuffiċjenti tal-entrati fid-databases tas-SIAK Il-klejms ma fihomx informazzjoni li tippermetti li jiġi ddeterminat il-lok tal-ħbula tar-raba’ agrikoli Dgħufijiet fil-proċedura tar-reġistrazzjoni ta’ klejms Il-korrezzjonijiet ta’ żbalji ovvji ma jissodisfawx il-kunċett ta’ żball ovvju | Parzjalment effettivi | Kwalità insuffiċjenti fil-kejl tal-erja matul kontrolli fuq il-post Informazzjoni skorretta jew mhux kompleta fir-rapporti ta’ spezzjoni tal-kontrolli fuq il-post | 2012 | Il-Lussemburgu | SPU | Parzjalment effettivi | Il-valuri tad-drittijiet ġew miżjuda kontra l-leġiżlazzjoni tal-UE | Effettivi | - | Ir-Renju Unit (L-Ingilterra) | SPU | Mhux effettivi | Informazzjoni inkompleta jew skorretta dwar id-daqs u l-eliġibbiltà tal-art fid-database tal-LPIS Applikazzjoni skorretta tad-definizzjoni tal-UE ta’ bidwi Saru pagamenti ta’ għajnuna għal erjas ineliġibbli Inkonsistenzi fid-database tad-drittijiet Nuqqas ta’ applikazzjoni ta’ sanzjonijiet għal erjas ikklejmjati b’mod skorrett fuq art komuni Riżultati ta’ spezzjonijiet mhux ipproċessati b’mod korrett fid-databases tas-SIAK | Parzjalment effettivi | Kwalità insuffiċjenti fil-kejl tal-erja matul kontrolli fuq il-post | Ir-Renju Unit (L-Irlanda ta’ Fuq) | SPU | Mhux effettivi | Informazzjoni inkompleta jew skorretta dwar id-daqs u l-eliġibbiltà tal-art fid-database tal-LPIS Żbalji fil-klejms kienu kkoreġuti bħala żbalji ovvji mingħajr l-applikazzjoni ta’ penali meta dawn kien imisshom ġew applikati Applikazzjoni skorretta tad-definizzjoni tal-UE ta’ bidwi Saru pagamenti ta’ għajnuna għal erjas ineliġibbli Riżultati ta’ spezzjonijiet mhux ipproċessati b’mod korrett fid-databases tas-SIAK Nuqqasijiet f’kontrolli reċiproċi amministrattivi u pagamenti ta’ għajnuna li saru qabel l-approvazzjoni tal-anomaliji | Parzjalment effettivi | Kwalità insuffiċjenti fil-kejl tal-erja matul kontrolli fuq il-post | -------------------------------------------------- ANNESS III RIŻULTATI TAL-VALUTAZZJONIJIET TAS-SISTEMI TA’ SORVELJANZA U KONTROLL MAGĦŻULA – FAEŻR Sors: Ir-Rapporti Annwali tal-Qorti għall-2010-2012. Sena | Stat Membru | Proċeduri amministrattivi u ta’ kontroll biex jiżguraw il-pagament korrett inkluża l-kwalità tad-databases | Tipi ta’ dgħufijiet identifikati (li għandhom impatt fuq l-affidabbiltà tal-istatistika dwar il-kontroll) | Metodoloġija, għażla, eżekuzzjoni, kontroll tal-kwalità u rappurtar tar-riżultati individwali tal-ispezzjonijiet fuq il-post | Tipi ta’ dgħufijiet identifikati (li għandhom impatt fuq l-affidabbiltà tal-istatistika dwar il-kontroll) | 2010 | Ir-Repubblika Ċeka | Parzjalment effettivi | Regoli, kalkoli u pagamenti skorretti (pagament żejjed, regoli tat-tolleranza, infiq mhux eliġibbli, tnaqqis) Nuqqas ta’ evidenza, defiċjenzi u kontrolli ineffettivi relatati mal-kundizzjonijiet ta’ eliġibbiltà u mal-impenji | Parzjalment effettivi | Dgħufijiet relatati mal-kwalità tal-kontrolli fuq il-post imwettqa u tal-kontrolli ex post Regoli dwar is-sanzjonijiet mhux konformi mal-leġiżlazzjoni tal-UE Kontrolli mwettqa b’dewmien u mhux imqassma matul is-sena | Il-Ġermanja (Meckclenburg-Vorpommern) | Effettivi | - | Effettivi | - | Franza | Mhux effettivi | Pagamenti qabel il-finalizzazzjoni ta’ kontrolli obbligatorji Regoli, kalkoli u pagamenti skorretti (pagament żejjed, regoli tat-tolleranza, infiq mhux eliġibbli, tnaqqis) Nuqqas ta’ evidenza, defiċjenzi u kontrolli ineffettivi relatati mal-kundizzjonijiet ta’ eliġibbiltà u mal-impenji | Parzjalment effettivi | Ebda evalwazzjoni tar-riżultati tal-kontrolli fuq il-post Defiċjenzi fil-metodoloġija għall-għażla u nuqqas ta’ rispett tar-rata minima regolatorja għall-kontrolli fuq il-post Dgħufijiet relatati mal-kwalità tal-kontrolli fuq il-post imwettqa u tal-kontrolli ex post | L-Italja (It-Toskana) | Parzjalment effettivi | Regoli, kalkoli u pagamenti skorretti (pagament żejjed, regoli tat-tolleranza, infiq mhux eliġibbli, tnaqqis) Nuqqas ta’ evidenza, defiċjenzi u kontrolli ineffettivi relatati mal-kundizzjonijiet ta’ eliġibbiltà u mal-impenji | Parzjalment effettivi | Ebda evalwazzjoni tar-riżultati tal-kontrolli fuq il-post Defiċjenzi fil-metodoloġija għall-għażla u nuqqas ta’ rispett tar-rata minima regolatorja għall-kontrolli fuq il-post Dgħufijiet relatati mal-kwalità tal-kontrolli fuq il-post imwettqa u tal-kontrolli ex post | Il-Latvja | Mhux effettivi | Regoli, kalkoli u pagamenti skorretti (pagament żejjed, regoli tat-tolleranza, infiq mhux eliġibbli, tnaqqis) Nuqqas ta’ evidenza, defiċjenzi u kontrolli ineffettivi relatati mal-kundizzjonijiet ta’ eliġibbiltà u mal-impenji | Effettivi | - | 2010 | Il-Polonja | Parzjalment effettivi | Regoli, kalkoli u pagamenti skorretti (pagament żejjed, regoli tat-tolleranza, infiq mhux eliġibbli, tnaqqis) Nuqqas ta’ evidenza, defiċjenzi u kontrolli ineffettivi relatati mal-kundizzjonijiet ta’ eliġibbiltà u mal-impenji | Effettivi | Defiċjenzi fil-metodoloġija għall-għażla u nuqqas ta’ rispett tar-rata minima regolatorja għall-kontrolli fuq il-post | Il-Portugall | Parzjalment effettivi | Nuqqas ta’ evidenza, defiċjenzi u kontrolli ineffettivi relatati mal-kundizzjonijiet ta’ eliġibbiltà u mal-impenji | Parzjalment effettivi | Defiċjenzi fil-metodoloġija għall-għażla u nuqqas ta’ rispett tar-rata minima regolatorja għall-kontrolli fuq il-post Dgħufijiet relatati mal-kwalità tal-kontrolli fuq il-post imwettqa u tal-kontrolli ex post Dewmien u inkonsistenzi fir-rigward tal-istatistika u r-riżultati tal-kontrolli | Ir-Rumanija | Parzjalment effettivi | Regoli, kalkoli u pagamenti skorretti (pagament żejjed, regoli tat-tolleranza, infiq mhux eliġibbli, tnaqqis) Nuqqas ta’ evidenza, defiċjenzi u kontrolli ineffettivi relatati mal-kundizzjonijiet ta’ eliġibbiltà u mal-impenji | Parzjalment effettivi | Nuqqas ta’ evidenza, defiċjenzi u kontrolli ineffettivi relatati mal-kundizzjonijiet ta’ eliġibbiltà u mal-impenji Dgħufijiet relatati mal-kwalità tal-kontrolli fuq il-post imwettqa u tal-kontrolli ex post | Ir-Renju Unit (L-Iskozja) | Parzjalment effettivi | Pagamenti qabel il-finalizzazzjoni ta’ kontrolli obbligatorji | Parzjalment effettivi | Pagamenti qabel il-finalizzazzjoni ta’ kontrolli obbligatorji Dgħufijiet relatati mal-kwalità tal-kontrolli fuq il-post imwettqa u tal-kontrolli ex post Dewmien u inkonsistenzi fir-rigward tal-istatistika u r-riżultati tal-kontrolli | 2011 | Id-Danimarka | Mhux effettivi | Kontrolli ineffettivi relatati mal-kundizzjonijiet ta’ eliġibbiltà u mal-impenji Nuqqasijiet fl-organizzazzjoni amministrattiva u fil-kontroll intern tal-kontrolli Kalkoli u pagamenti skorretti Dgħufijiet sistematiċi fil-miżuri tat-Titoli II li jirriżultaw fl-aċċettazzjoni ta’ nfiq ineliġibbli. | Parzjalment effettivi | Dettalji insuffiċjenti dwar il-punt sa fejn twettqu l-kontrolli Inkonsistenzi fir-rigward tal-għadd ta’ kontrolli mwettqa Kwalità insuffiċjenti tal-kontrolli | Spanja (Galicia) | Parzjalment effettivi | Nuqqasijiet fl-organizzazzjoni amministrattiva u fil-kontroll intern tal-kontrolli | Parzjalment effettivi | Dettalji insuffiċjenti dwar il-punt sa fejn twettqu l-kontrolli Kwalità insuffiċjenti tal-kontrolli Defiċjenzi fl-ippjanar u fit-twaqqit tal-kontrolli | L-Italja (Il-Lombardija) | Parzjalment effettivi | Kontrolli ineffettivi relatati mal-kundizzjonijiet ta’ eliġibbiltà u mal-impenji Nuqqasijiet fl-organizzazzjoni amministrattiva u fil-kontroll intern tal-kontrolli Kalkoli u pagamenti skorretti | Parzjalment effettivi | Dettalji insuffiċjenti dwar il-punt sa fejn twettqu l-kontrolli Kwalità insuffiċjenti tal-kontrolli Defiċjenzi fl-ippjanar u fit-twaqqit tal-kontrolli | L-Ungerija | Parzjalment effettivi | Kontrolli ineffettivi relatati mal-kundizzjonijiet ta’ eliġibbiltà u mal-impenji | Parzjalment effettivi | Inkonsistenzi fir-rigward tal-għadd ta’ kontrolli mwettqa Kwalità insuffiċjenti tal-kontrolli Defiċjenzi fl-ippjanar u fit-twaqqit tal-kontrolli | L-Awstrija | Parzjalment effettivi | Kontrolli ineffettivi relatati mal-kundizzjonijiet ta’ eliġibbiltà u mal-impenji Nuqqasijiet fl-organizzazzjoni amministrattiva u fil-kontroll intern tal-kontrolli | Effettivi | Dettalji insuffiċjenti dwar il-punt sa fejn twettqu l-kontrolli | Il-Finlandja | Parzjalment effettivi | Kontrolli ineffettivi relatati mal-ku